## Uredba o unutarnjem ustrojstvu Ministarstva vanjskih poslova i europskih integracija te diplomatskih misija i konzularnih ureda Republike Hrvatske u inozemstvu

### NN 64/2008 (4.6.2008.), Uredba o unutarnjem ustrojstvu Ministarstva vanjskih poslova i europskih integracija te diplomatskih misija i konzularnih ureda Republike Hrvatske u inozemstvu

# VLADA REPUBLIKE HRVATSKE

**2179**

Na temelju članka 65. Zakona o vanjskim poslovima (»Narodne novine«, broj 48/96)
i članka 60. stavaka 1. i 2. Zakona o sustavu državne uprave (»Narodne novine«,
br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada
Republike Hrvatske je na sjednici održanoj 29. svibnja 2008. godine donijela

## UREDBU

### O UNUTARNJEM USTROJSTVU MINISTARSTVA VANJSKIH POSLOVA I EUROPSKIH INTEGRACIJA TE DIPLOMATSKIH MISIJA I KONZULARNIH UREDA REPUBLIKE HRVATSKE U INOZEMSTVU

I. OPĆE ODREDBE

Članak 1.

Uredbom o unutarnjem ustrojstvu (u daljnjem tekstu: Uredba) Ministarstva
vanjskih poslova i europskih integracija te diplomatskih misija i konzularnih
ureda Republike Hrvatske u inozemstvu (u daljnjem tekstu: služba vanjskih
poslova), uređuje se: ustroj Ministarstva vanjskih poslova i europskih
integracija, djelokrug upravnih organizacija i unutarnjih ustrojstvenih
jedinica, kategorizacija i ustroj diplomatskih misija i konzularnih ureda
Republike Hrvatske u inozemstvu, prijam u službu za pojedine državne službenike
bez natječaja, okvirni broj državnih službenika i namještenika, posebni položaji
u Ministarstvu vanjskih poslova i europskih integracija (u daljnjem tekstu:
Ministarstvo), te upravljanje službom.
Unutarnji ustroj, nazivi upravnih organizacija i unutarnjih ustrojstvenih
jedinica, zadaće nositelja posebnih položaja, okvirni broj potrebnih državnih
službenika i namještenika i druga pitanja od osobitog značenja za rad, uređuju
se na način na koji služba može ispunjavati zadaće iz područja vanjske politike
i europskih integracija, koje su joj stavljene u nadležnost.

II. USTROJ MINISTARSTVA

Članak 2.

Za obavljanje poslova iz djelokruga Ministarstva ustrojavaju se sljedeće upravne
organizacije i unutarnje ustrojstvene jedinice:
Kabinet ministra;
Uprava za Europu i Sjevernu Ameriku;
Uprava za susjedne zemlje i Jugoistočnu Europu;
Uprava za multilateralne poslove;
Uprava za izvaneuropsku bilateralnu suradnju;
Uprava za konzularne poslove;
Uprava za sigurnosnu analitiku, komunikacije i zaštitu;
Uprava za potporu procesu pristupanja RH EU;
Uprava za koordinaciju i praćenje prilagodba sustavu Europske unije i praćenje
provedbe Sporazuma o stabilizaciji i pridruživanju;
Uprava za financijsko-materijalne poslove;
Tajništvo;
Samostalna služba za Hrvate u inozemstvu i kulturu;
Diplomatski protokol;
Diplomatska akademija;
Samostalna služba za prevođenje iz područja europskih integracija;
Samostalna služba za međunarodno pravo;
Samostalna služba za analitiku i informiranje;
Samostalni odjel za unutarnji nadzor, financijsko upravljanje i kontrolu;
Samostalni odjel za unutarnju reviziju;
Samostalni odjel za odnose s javnošću;
Ured glavnog pregovarača.

Članak 3.

U Ministarstvu se ustrojavaju posebni položaji:
1. Savjetnik ministra;
2. Glavni pravni savjetnik;
3. Glasnogovornik.
Nositelje posebnih položaja imenuje ministar vanjskih poslova i europskih
integracija (u daljnjem tekstu: ministar).

III. DJELOKRUG UPRAVNIH ORGANIZACIJA I UNUTARNJIH USTROJSTVENIH JEDINICA

**1. KABINET MINISTRA**

Članak 4.

Kabinet ministra obavlja administrativne, stručne i organizacijske poslove za
ministra i državne tajnike u cilju omogućavanja nesmetanog i uspješnog
obavljanja njihovih temeljnih službenih zadataka i protokolarnih aktivnosti; po
nalogu ministra neposredno kontaktira i surađuje sa stranim diplomatskim
misijama u zemlji; brine o pripremi nastupa ministra u medijima, te u tome
dijelu usko surađuje s glasnogovornikom i Samostalnim odjelom za odnose s
javnošću; zaprima predstavke i pritužbe građana, te brine o daljnjem postupanju
po njima.
U Kabinetu ministra ustrojavaju se sljedeći odjeli:
1.1. Ured ministra;
1.2. Ured državnog tajnika za politička pitanja;
1.3. Ured državnog tajnika za organizaciju i upravljanje;
1.4. Ured državnog tajnika za europske integracije.

*1.1. Ured ministra*

Članak 5.

Ured ministra kao Odjel u sastavu Kabineta ministra, obavlja sve
administrativne, stručne, organizacijske i protokolarne poslove koji su u
neposrednoj vezi s dnevnim aktivnostima ministra; po nalogu ministra neposredno
koordinira postupanje po pitanjima iz djelokruga rada pojedinih uprava i
samostalnih ustrojstvenih jedinica Ministarstva; u suradnji s glasnogovornikom
planira i priprema nastupe ministra u zemlji i inozemstvu; zaprima predstavke i
pritužbe građana, te brine o daljnjem postupanju; u cilju koordinacije
aktivnosti ministra i državnih tajnika neposredno surađuje s uredima državnih
tajnika; u dijelu primarne i izvorne nadležnosti ministra, koordinira neposrednu
suradnju s Hrvatskim saborom, Predsjednikom Republike Hrvatske, Vladom Republike
Hrvatske, ostalim tijelima državne uprave, kao i tijelima EU, te drugim
međunarodnim organizacijama; pruža tehničku i organizacijsku pomoć osnovanim
savjetima i ad hoc radnim grupama, te obavlja i druge poslove iz svog
djelokruga.

*1.2. Ured državnog tajnika za politička pitanja*

Članak 6.

Ured državnog tajnika za politička pitanja, kao Odjel u sastavu Kabineta
ministra, obavlja stručne, administrativne i organizacijske poslove koji su u
neposrednoj vezi s dnevnim aktivnostima državnog tajnika, te njegovim planiranim
aktivnostima kroz duže vremensko razdoblje; po nalogu državnog tajnika, u okviru
njegovih ovlasti, koordinira postupanjem po pitanjima iz djelokruga rada
pojedinih uprava i drugih samostalnih ustrojstvenih jedinica Ministarstva; u
dijelu primarne i izvorne nadležnosti državnog tajnika koordinira neposrednu
suradnju s Hrvatskim saborom, Predsjednikom Republike Hrvatske, Vladom Republike
Hrvatske, te s ostalim tijelima državne uprave; priprema prijedloge za
djelovanje Ministarstva u okviru nadležnosti državnog tajnika u području vanjske
politike i međunarodnih odnosa te europskih integracija; u suradnji s
glasnogovornikom planira i priprema nastupe državnog tajnika u medijima; za
potrebe državnog tajnika neposredno kontaktira i surađuje sa stranim
diplomatskim misijama u zemlji; pruža tehničku i organizacijsku pomoć osnovanim
savjetima i ad hoc radnim grupama, te obavlja i druge poslove iz svoje
nadležnosti.

*1.3. Ured državnog tajnika za organizaciju i upravljanje*

Članak 7.

Ured državnog tajnika za organizaciju i upravljanje, kao Odjel u Kabinetu
ministra, neposredno obavlja sve neophodne administrativne, stručne i
organizacijske poslove koji su u neposrednoj vezi s dnevnim aktivnostima
državnog tajnika, te njegovim planiranim aktivnostima kroz duže vremensko
razdoblje; neposredno obavlja sve poslove i zadaće iz nadležnosti državnog
tajnika u vezi pravnih, konzularnih, materijalnih, ustrojstvenih, kadrovskih,
protokolarnih aspekata rada službe vanjskih poslova; po nalogu državnog tajnika,
u okviru njegovih ovlasti, neposredno koordinira postupanje po pitanjima iz
djelokruga rada pojedinih uprava i drugih samostalnih ustrojstvenih jedinica
Ministarstva; u dijelu primarne i izvorne nadležnosti državnog tajnika za
ustroj, razvoj i upravljanje, ostvaruje suradnju s Hrvatskim saborom,
Predsjednikom Republike Hrvatske, Vladom Republike Hrvatske, te s ostalim
tijelima državne uprave; u suradnji s glasnogovornikom planira i priprema
nastupe državnog tajnika u medijima; za potrebe državnog tajnika neposredno
kontaktira i surađuje sa stranim diplomatskim misijama u zemlji; pruža tehničku
i organizacijsku pomoć osnovanim savjetima i ad hoc radnim grupama, te obavlja i
druge poslove iz svoje nadležnosti.

*1.4. Ured državnog tajnika za europske integracije*

Članak 8.

Ured za potporu državnom tajniku za europske integracije, kao Odjel u sastavu
Kabineta ministra, obavlja stručne, administrativne i organizacijske poslove
koji su u neposrednoj vezi s dnevnim aktivnostima državnog tajnika, te njegovim
planiranim aktivnostima kroz duže vremensko razdoblje; po nalogu državnog
tajnika, u okviru njegovih ovlasti, koordinira postupanje po pitanjima iz
djelokruga rada uprava zaduženih za potporu procesu pristupanja RH EU, obavlja
koordinaciju prilagodba pravnom sustavu EU i praćenje provedbe SSP-a, prevođenje
iz područja europskih integracija te Tajništva Pregovaračke skupine; u dijelu
primarne i izvorne nadležnosti državnog tajnika, koordinira neposrednu suradnju
s Hrvatskim saborom, Predsjednikom Republike Hrvatske, Vladom Republike
Hrvatske, ostalim tijelima državne uprave, kao i tijelima EU, te drugim
međunarodnim organizacijama; priprema prijedloge za djelovanje Ministarstva u
okviru nadležnosti državnog tajnika u području europskih integracija; u suradnji
s glasnogovornikom, planira i priprema nastupe državnog tajnika u medijima; za
potrebe državnog tajnika neposredno kontaktira i surađuje sa stranim
diplomatskim misijama u zemlji; pruža tehničku i organizacijsku pomoć osnovanim
savjetima i ad hoc radnim grupama, te obavlja i druge poslove iz svoje
nadležnosti.

**2. UPRAVA ZA EUROPU I SJEVERNU AMERIKU**

Članak 9.

Uprava za Europu i Sjevernu Ameriku osigurava provođenje utvrđene vanjske
politike Republike Hrvatske u bilateralnim odnosima s europskim državama,
članicama i nečlanicama EU, te državama Sjeverne Amerike; multilateralnim
odnosima s EU, te političkim pitanjima vezanim za uključivanje RH u EU, kao i s
državama kandidatima za članstvo u EU, državama procesa stabilizacije i
pridruživanja EU, te potencijalnim kandidatima za članstvo u EU; prati kretanja
unutar EU, stajališta i aktivnosti EU-a i zemalja članica, predlaže i provodi
mjere u cilju unaprjeđivanja odnosa RH s EU-om i njezinim članicama, odnosno
kandidatima i potencijalnim kandidatima za članstvo u EU; prati i usmjerava rad
diplomatskih misija i konzularnih ureda Republike Hrvatske u inozemstvu u
području svog djelovanja; održava odnose s nadležnim tijelima EU, kao i s
diplomatskim predstavnicima drugih zemalja u području svoje nadležnosti;
sudjeluje u pregovorima o članstvu RH u EU, te obavlja i druge poslove iz svog
djelokruga.
U Upravi za Europu i Sjevernu Ameriku ustrojavaju se:
1. Odjel za Zajedničku vanjsku i sigurnosnu politiku i Europsku sigurnosnu i
obrambenu politiku;
2. Odjel za politička pitanja i institucije EU;
3. Odjel za Zapadnu i Sjevernu Europu;
4. Odjel za Srednju i Istočnu Europu;
5. Odjel za Sjevernu Ameriku;
6. Odjel za gospodarsku bilateralu za Europu i Sjevernu Ameriku.

***1. Odjel za Zajedničku vanjsku i sigurnosnu politiku i Europsku sigurnosnu i
obrambenu politiku***

Članak 10.

Odjel za Zajedničku vanjsku i sigurnosnu politiku (ZVSP) i Europsku sigurnosnu i
obrambenu politiku (ESOP) prati i analitički obrađuje zajedničku vanjsku i
sigurnosnu politiku EU, te nadzire usklađenost stavova i politika Republike
Hrvatske sa stajalištima i politikama EU; pridružuje se izjavama i stajalištima
EU, kako kroz računalni sustav ACN (Associated Countries Network) koji povezuje
MVPEI i Misiju pri EZ s Glavnim tajništvom Vijeća EU, tako i kroz suradnju s EU
u međunarodnim organizacijama; sudjeluje u razmjeni povjerljivih informacija s
EU, te koristi sustav razmjene uspostavljen Ugovorom o sigurnosnim postupcima za
razmjenu tajnih podataka između Vlade RH i GT Vijeća EU; prati i koordinira rad
u sklopu Euro-mediteranskog partnerstva; priprema materijale za sve sastanke na
koje je, u okviru provedbe ZVSP, Hrvatska pozvana i u toj pripremi, blisko
surađuje s drugim odjelima i upravama zaduženima za provedbu nacionalne politike
prema određenim državama, regijama ili pitanjima iz međunarodnih odnosa;
koordinira aktivnosti RH u okviru Europske sigurnosne i obrambene politike, te
daje političko mišljenje o oportunosti uključivanja RH u civilne i vojne misije
EU; usko surađuje s ministarstvima obrane, unutarnjih poslova i pravosuđa.

***2. Odjel za politička pitanja i institucije EU***

Članak 11.

Odjel za politička pitanja i institucije EU prati opće političke odnose između
RH i EU i priprema stručne podloge diplomatskoj aktivnosti Ministarstva za
podizanje statusa RH do punopravnog člana EU, te sudjeluje u pregovorima o
članstvu; priprema relevantne informacije o razvoju političkih odnosa unutar EU
i po analitičkoj obradi, priprema vanjskopolitičko djelovanje Ministarstva prema
EU; prati rad EU i njezin razvoj; prati i analitički obrađuje politiku EU prema
pojedinim važnim međunarodnim političkim pitanjima i pojedinim regijama;
priprema prijedloge i inicijative za unaprjeđenje odnosa RH i EU; usko surađuje
s Kabinetom ministra radi cjelovitog i aktivnog djelovanja RH prema EU; priprema
prijedloge i inicijative političkog sadržaja radi objektivnog i pravovremenog
informiranja hrvatske javnosti s tijekom procesa približavanja RH EU i pravima i
obvezama koje će RH imati kao punopravna članica EU; prati rad i surađuje s
Izaslanstvom Europske komisije u RH; analitički prati razvoj političkih odnosa u
EU, osobito proširenje i ustrojstvo EU; prati rad EU institucija, njihovo
funkcioniranje i procedure; surađuje s njihovim predstavnicima u RH; posebno
prati reforme ovih institucija i priprema učinkovito sudjelovanje hrvatskih
predstavnika u njihovom radu; potiče aktivnu suradnju hrvatskih tijela državne
uprave s institucijama EU i pruža im potrebnu pomoć; analizira glavne EU
politike koje imaju utjecaj na sadašnje odnose između RH i EU i koje će imati
utjecaj na proces pridruživanja RH EU: proračun EU, Zajednička poljoprivredna
politika, strukturni fondovi i programi EU, Ekonomska i monetarna unija,
Lisabonska agenda, financijska perspektiva i druge, kao i njihov utjecaj na
političke odnose unutar EU; surađuje s drugim tijelima državne uprave u
formiranju stajališta RH o pojedinim pitanjima iz EU politika; po potrebi
sudjeluje u pripremi materijala i radu Pododbora za praćenje provedbe SSP-a te u
pripremi stajališta za pregovore RH s EU; koordinira aktivnosti Stalne misije
Republike Hrvatske pri EZ i veleposlanstava Republike Hrvatske u zemljama
članicama EU i drugim europskim državama o relevantnim pitanjima EU; surađuje s
ostalim odjelima Ministarstva koji se bave europskim integracijama; potiče i
pruža pomoć u suradnji državnih tijela u odnosima s EU institucijama, političkim
strankama i nevladinim udrugama; prati razvoj zajedničkih EU politika i
analizira njihov utjecaj na proces pridruživanja RH EU; u odgovarajućoj mjeri
surađuje s medijima, te u vezi s izdavanjem publikacija i stručnih predavanja s
Diplomatskom akademijom, te obavlja i druge poslove iz svoje nadležnosti.
Za obavljanje opisanih poslova iz djelokruga rada Odjela ustrojavaju se sljedeći
odsjeci:
2.1. Odsjek za politička pitanja;
2.2. Odsjek za institucije EU.

*2.1. Odsjek za politička pitanja*

Članak 12.

Odsjek redovito prati provedbu ispunjavanja političkih kriterija i o tome
redovito izvješćuje Ministarstvo i DM/KU; u procesu provedbe Sporazuma o
stabilizaciji i pridruživanju odsjek koordinira resore u ispunjavanju političkih
i međunarodnopravnih obveza iz Sporazuma, izradu mjesečnih Izvješća Vlade RH o
ostvarenom napretku u provedbi SSP-a u dijelu koji se odnosi na provedbu
političkih obveza iz SSP-a (Glava III. – Regionalna suradnja); koordinira
pripremu materijala, pruža operativno-stručnu potporu i sudjeluje na sastancima
Vijeća za stabilizaciju i pridruživanje i Odbora za stabilizaciju i
pridruživanje; sudjeluje u intenziviranju dijaloga s institucijama EU i državama
članicama, te pruža potporu i priprema materijale za sastanke predsjednika RH,
predsjednika Vlade, predsjednika Hrvatskog sabora, ministra i drugih dužnosnika
s predstavnicima EU; koordinira regionalnu bilateralnu suradnju koja se
ostvaruje u okviru Procesa stabilizacije i pridruživanja; koordinira aktivnosti
Stalne misije Republike Hrvatske pri Europskoj zajednici i veleposlanstava
Republike Hrvatske u zemljama članicama EU i drugim europskim državama, te
obavlja i druge poslove iz svog djelokruga.

*2.2. Odsjek za institucije EU*

Članak 13.

Odsjek za institucije EU prati i analitički obrađuje razvoj političkih odnosa u
EU, osobito proširenje i ustrojstvo EU, ustrojstvo i rad institucija EU, njihovo
funkcioniranje i procedure; surađuje s njihovim predstavnicima u RH; posebno
prati reforme ovih institucija i priprema učinkovito sudjelovanje hrvatskih
predstavnika u njihovom radu; potiče aktivnu suradnju hrvatskih tijela državne
uprave s institucijama EU i pruža im potrebnu pomoć, te obavlja i druge poslove
iz svog djelokruga.

***3. Odjel za Zapadnu i Sjevernu Europu***

Članak 14.

Odjel za Zapadnu i Sjevernu Europu prati, proučava i stručno obrađuje politička
zbivanja i bilateralne odnose RH i zemalja Zapadne Europe i Sjeverne Europe –
Ujedinjenim Kraljevstvom, Francuskom, Irskom, Portugalom, Španjolskom, Andorom,
Monakom, Svetom Stolicom, San Marinom, Maltom, Ciprom, te Islandom, Danskom,
Norveškom, Švedskom, Finskom, Estonijom, Latvijom, Litvom, Nizozemskom, Belgijom
i Luksemburgom; surađuje s DM/KU u tim zemljama, te sa stranim diplomatskim
misijama i konzularnim uredima u RH, u vezi s razvojem političkih i ukupnih
odnosa sa zemljama Zapadne Europe i Sjeverne Europe; prikuplja i obrađuje
potrebne podatke, informacije i druga saznanja o državama iz navedene oblasti;
analizira podatke, informacije i saznanja iz diplomatskih krugova i drugih
izvora; izrađuje izvješća, analize, bilješke, podsjetnike i druge dokumente pri
čemu se posebice vodi računa o prioritetima u provedbi vanjske politike u odnosu
na zemlje iz djelokruga rada Odjela; predlaže mjere i priprema prijedloge za
adekvatno praćenje i analizu stanja odnosa s tim državama, za razvijanje i
unaprjeđivanje odnosa te poticanje bilateralne suradnje; surađuje s drugim
organizacijskim jedinicama u Upravi, Ministarstvu, državnim tijelima RH,
organizacijama, udrugama i drugim subjektima u cilju usklađivanja, poticanja i
praćenja radnih aktivnosti na provedbi vanjske politike, te obavlja i druge
poslove iz svog djelokruga.
Za obavljanje opisanih poslova iz djelokruga rada Odjela ustrojavaju se sljedeći
odsjeci:
3.1. Odsjek za Zapadnu Europu;
3.2. Odsjek za Sjevernu Europu.

*3.1. Odsjek za Zapadnu Europu*

Članak 15.

Odsjek za Zapadnu Europu obavlja sve poslove iz djelokruga rada Odjela u odnosu
na države Ujedinjeno Kraljevstvo, Francusku, Irsku, Portugal, Španjolsku, Andoru,
Monako, Vatikan, San Marino, Maltu i Cipar.

*3.2. Odsjek za Sjevernu Europu*

Članak 16.

Odsjek za Sjevernu Europu obavlja sve poslove iz djelokruga rada Odjela u odnosu
na države Island, Dansku, Norvešku, Švedsku, Finsku, Estoniju, Latviju, Litvu,
Nizozemsku, Belgiju i Luksemburg.

***4. Odjel za Srednju i Istočnu Europu***

Članak 17.

Odjel za Srednju i Istočnu Europu prati, proučava i stručno obrađuje politička
zbivanja i bilateralne odnose RH i zemalja Srednje Europe i Istočne Europe –
Njemačkom, Austrijom, Švicarskom, Lihtenštajnom, Češkom, Poljskom, Slovačkom, te
Ruskom Federacijom, Ukrajinom, Bjelarusijom, Azerbajdžanom, Armenijom i
Gruzijom; surađuje s DM/KU u tim zemljama, te sa stranim diplomatskim misijama i
konzularnim uredima u RH u vezi s razvojem političkih i ukupnih odnosa, sa
zemljama Srednje Europe i Istočne Europe; prikuplja i obrađuje potrebne podatke,
informacije i druga saznanja o državama iz djelokruga rada Odjela; analizira
podatke, informacije i saznanja iz diplomatskih krugova i drugih izvora;
izrađuje izvješća, analize, bilješke, podsjetnike i druge dokumente, pri čemu se
posebno vodi računa o prioritetima u provedbi vanjske politike u odnosu na
zemlje iz djelokruga rada Odjela; predlaže mjere i priprema prijedloge za
adekvatno praćenje i analizu stanja odnosa s tim državama za razvijanje i
unaprjeđivanje odnosa te poticanje bilateralne suradnje; surađuje s drugim
organizacijskim jedinicama u Upravi, Ministarstvu, državnim tijelima RH,
organizacijama, udrugama i drugim subjektima u cilju usklađivanja, poticanja i
praćenja radnih aktivnosti na provedbi vanjske politike, te obavlja i druge
poslove iz svog djelokruga.
Za obavljanje opisanih poslova iz djelokruga rada Odjela ustrojavaju se sljedeći
odsjeci:
4.1. Odsjek za Srednju Europu;
4.2. Odsjek za Istočnu Europu.

*4.1. Odsjek za Srednju Europu*

Članak 18.

Odsjek za Srednju Europu obavlja sve poslove iz djelokruga rada Odjela u odnosu
na države Njemačku, Austriju, Švicarsku, Lihtenštajn, Češku, Poljsku i Slovačku.

*4.2. Odsjek za Istočnu Europu*

Članak 19.

Odsjek za Istočnu Europu obavlja sve poslove iz djelokruga rada Odjela u odnosu
na države Rusku Federaciju, Ukrajinu, Bjelarusiju, Azerbajdžan, Armeniju i
Gruziju.

***5. Odjel za Sjevernu Ameriku***

Članak 20.

Odjel za Sjevernu Ameriku prati, proučava i stručno obrađuje politička zbivanja
i druge relevantne procese i podatke važne za unaprjeđivanje bilateralnih odnosa
RH sa zemljama Sjeverne Amerike – SAD-om, Kanadom i Meksikom; prati ukupnu
politiku pojedinih država iz nadležnosti Odjela spram RH; priprema i potiče
odgovarajuće analize, rasprave i prijedloge radi utvrđivanja političkih stavova
i inicijativa Ministarstva; priprema potrebnu stručnu podlogu za koordinaciju i
usvajanje odgovarajućih političkih odluka povezanih s unaprjeđenjem uzajamnih
odnosa ili rješavanjem pojedinih pitanja u odnosima RH sa Sjevernom Amerikom,
prati unutarnjopolitički razvoj, gospodarsko stanje i društvene prilike u
zemljama iz nadležnosti Odjela i procjenjuje njihov utjecaj na uzajamne odnose s
RH; prati uzajamne odnose između država iz nadležnosti Odjela i utjecaj tih
odnosa na bilateralne odnose s RH, analizira podatke, informacije i saznanja iz
javnih, diplomatskih i drugih izvora, te priprema izvješća, analize i drugu
dokumentaciju potrebnu za diplomatsko djelovanje, vodeći računa o ukupnim
prioritetima i ciljevima državne politike spram Sjeverne Amerike, kao sastavnici
razvijanja bilateralnih odnosa sa zemljama iz nadležnosti Odjela; predlaže mjere
i priprema prijedloge za odgovarajuće praćenje stanja u pojedinim državama iz
nadležnosti Odjela, uključujući razrađenu i koordiniranu suradnju s DM/KU u
zemljama iz nadležnosti Odjela; surađuje s drugim ustrojstvenim jedinicama
Ministarstva u pripremi cjelovite i usklađene međuresorske aktivnosti i nastupa
RH spram zemalja iz nadležnosti Odjela; u svrhu ukupnog promicanja interesa RH,
surađuje sa stranim diplomatskim misijama u RH, te obavlja i druge poslove iz
svog djelokruga.

***6. Odjel za gospodarsku bilateralu za Europu i Sjevernu Ameriku***

Članak 21.

Odjel za gospodarsku bilateralu za Europu i Sjevernu Ameriku provodi gospodarski
dio vanjske politike RH prema europskim zemljama iz djelokruga rada Uprave i
zemljama Sjeverne Amerike, posebno na području gospodarske diplomacije; prati i
usklađuje rad diplomata zaduženih za gospodarske poslove u DM/KU; prati,
proučava, koordinira i unaprjeđuje gospodarske odnose RH na bilateralnoj razini;
sudjeluje, zajedno s mjerodavnim ministarstvima, u pregovorima o bilateralnim
ugovorima iz područja gospodarstva; sudjeluje u radu mješovitih odbora za
gospodarsku suradnju; prati, koordinira i organizira susrete Gospodarskog
diplomatskog kluba; prati i koordinira aktivnosti Radne skupine za promociju
gospodarske diplomacije RH; inicira i sudjeluje u promociji hrvatskog
gospodarstva u inozemstvu; izrađuje posebne preglede, informacije, izvješća i
analize iz područja gospodarske bilaterale, te obavlja i druge poslove iz svog
djelokruga.

**3. UPRAVA ZA SUSJEDNE ZEMLJE I JUGOISTOČNU EUROPU**

Članak 22.

Uprava za susjedne zemlje i Jugoistočnu Europu (JIE) osigurava provođenje
utvrđene vanjske politike Republike Hrvatske u bilateralnim odnosima sa
susjednim zemljama, državama EU, te zemljama JIE, državama kandidatima za
članstvo u EU, državama procesa stabilizacije i pridruživanja EU, te
potencijalnim kandidatima za članstvo u EU, tj. Slovenijom, Italijom, Mađarskom,
Bosnom i Hercegovinom, Crnom Gorom, Srbijom, Albanijom, Kosovom, Makedonijom,
Bugarskom, Grčkom, Moldovom, Rumunjskom i Turskom; prati kretanja unutar EU,
stajališta i aktivnosti EU i zemalja članica, predlaže i provodi mjere u cilju
unaprjeđivanja odnosa RH s EU i njezinim članicama, odnosno kandidatima i
potencijalnim kandidatima za članstvo u EU; prati i usmjerava rad diplomatskih
misija i konzularnih ureda Republike Hrvatske u inozemstvu u području svog
djelovanja; održava odnose s nadležnim tijelima EU-a, kao i s diplomatskim
predstavnicima drugih zemalja u području svoje nadležnosti; sudjeluje u
pregovorima o članstvu RH u EU, te obavlja i druge poslove iz svog djelokruga.
U Upravi za susjedne zemlje i jugoistočnu Europu ustrojavaju se:
1. Odjel za EU susjede;
2. Odjel za Bosnu i Hercegovinu, Crnu Goru i Srbiju;
3. Odjel za Jugoistočnu Europu;
4. Odjel za regionalne inicijative;
5. Odjel za gospodarsku bilateralu za susjedne zemlje i Jugoistočnu Europu.

***1. Odjel za EU susjede***

Članak 23.

Odjel za EU susjede proučava i stručno obrađuje politička zbivanja i
problematiku bilateralnih odnosa sa susjednim zemljama, članicama EU–
Slovenijom, Italijom i Mađarskom; vodi i koordinira rješavanje određenih pitanja
koja se pojavljuju u međusobnim odnosima između država, a u čijem rješavanju
sudjeluje više resora; prikuplja i obrađuje potrebne podatke, informacije i
druga saznanja; analizira podatke, informacije i saznanja iz diplomatskih
krugova i drugih izvora; izrađuje izvješća, analize, bilješke, podsjetnike i
druge dokumente, pritom posebno vodi računa o prioritetima u provedbi vanjske
politike iz djelokruga rada Odjela; predlaže mjere i priprema prijedloge za
adekvatno praćenje i analizu stanja odnosa s ovim zemljama, radi njihovog
daljnjeg razvijanja i unaprjeđivanja te poticanja bilateralne suradnje; surađuje
i s drugim organizacijskim jedinicama u Ministarstvu, državnim tijelima RH,
organizacijama, udrugama i drugim subjektima u cilju usklađivanja, poticanja i
praćenja radnih aktivnosti na provedbi vanjske politike; surađuje s DM/KU u
spomenutim državama, kao i sa stranim diplomatskim misijama i konzularnim
uredima u RH, te obavlja i druge poslove iz svog djelokruga.

***2. Odjel za Bosnu i Hercegovinu, Crnu Goru i Srbiju***Članak 24.

Odjel za Bosnu i Hercegovinu, Crnu Goru i Srbiju proučava i stručno obrađuje
politička zbivanja i problematiku bilateralnih odnosa s Bosnom i Hercegovinom,
Crnom Gorom i Srbijom; vodi i koordinira rješavanje određenih pitanja koja se
pojavljuju u međusobnim odnosima između država, a u čijem rješavanju sudjeluje
više resora; prikuplja i obrađuje potrebne podatke, informacije i druga
saznanja; analizira podatke, informacije i saznanja iz diplomatskih krugova i
drugih izvora; izrađuje izvješća, analize, bilješke, podsjetnike i druge
dokumente, pri tom posebno vodi računa o prioritetima u provedbi vanjske
politike iz djelokruga rada Odjela; predlaže mjere i priprema prijedloge za
adekvatno praćenje i analizu stanja odnosa s ovim susjednim zemljama, radi
njihovog daljnjeg razvijanja i unaprjeđivanja te poticanja bilateralne suradnje;
surađuje i s drugim organizacijskim jedinicama u Ministarstvu, državnim tijelima
RH, organizacijama, udrugama i drugim subjektima u cilju usklađivanja, poticanja
i praćenja radnih aktivnosti na provedbi vanjske politike; surađuje s DM/KU u
spomenutim državama, kao sa stranim diplomatskim misijama i konzularnim uredima
u RH, te obavlja i druge poslove iz svog djelokruga.

***3. Odjel za Jugoistočnu Europu***

Članak 25.

Odjel za Jugoistočnu Europu, proučava i stručno obrađuje politička kretanja u
području svoje nadležnosti, te problematiku bilateralnih odnosa država
jugoistočne Europe – Albanijom, Kosovom, Makedonijom, Bugarskom, Grčkom,
Moldovom, Rumunjskom i Turskom; posvećuje pozornost pitanjima povezanim s
vanjskom politikom država JIE; vodi i koordinira rješavanje određenih pitanja
koja se pojavljuju u međusobnim odnosima između država, a u čijem rješavanju
sudjeluje više resora; prikuplja i obrađuje potrebne podatke, informacije i
druga saznanja; analizira podatke, informacije i saznanja iz diplomatskih
krugova i drugih izvora; izrađuje izvješća, analize, bilješke, podsjetnike i
druge dokumente; posebno vodi računa o prioritetima u provedbi vanjske politike
iz djelokruga rada Odjela; predlaže mjere i priprema prijedloge za adekvatno
praćenje i analizu stanja odnosa s državama JIE radi njihovog daljnjeg
razvijanja i unaprjeđivanja te poticanja bilateralne suradnje; surađuje i s
drugim organizacijskim jedinicama u Ministarstvu, državnim tijelima RH,
organizacijama, udrugama i drugim subjektima u cilju usklađivanja, poticanja i
praćenja radnih aktivnosti na provedbi vanjske politike; surađuje s DM/KU u
državama JIE, te sa stranim diplomatskim misijama i konzularnim uredima u RH, te
obavlja i druge poslove iz svog djelokruga.

***4. Odjel za regionalne inicijative***

Članak 26.

Odjel za regionalne inicijative prati i koordinira političke poslove i odnose s
regionalnim inicijativama; zadužen je za Srednjoeuropsku inicijativu (SEI),
Jadransko-jonsku inicijativu (JJI), Inicijativu za suradnju u Jugoistočnoj
Europi (SECI), Proces suradnje u Jugoistočnoj Europi (SEECP), Kvadrilateralu,
Proces suradnje u Podunavlju, Međunarodnu komisiju za zaštitu rijeke Dunav,
Savsku komisiju, Radnu zajednicu Alpe-Jadran, Radnu zajednicu Podunavskih regija
uz aktivnost hrvatskih županija, sastanke predsjednika srednjoeuropskih država,
ostale neinstitucionalne oblike regionalne suradnje, regionalne konferencije,
suradnju u okviru Euroregija, transgraničnu suradnju, sudjelovanje jedinica
lokalne i područne (regionalne) samouprave u međunarodnoj suradnji, Crnomorsku
organizaciju za gospodarsku suradnju; koordinira rad predstavnika resora u
pojedinim tijelima regionalnih inicijativa, te obavlja i druge poslove iz svog
djelokruga; prati rad Vijeća za regionalnu suradnju (RCC) te ostale inicijative
i aktivnosti unutar RCC-a, te preostale aktivnosti unutar Pakta o stabilnosti u
Jugoistočnoj Europi (PS JIE), kao i aktivnosti na bilateralnoj razini;
koordinira aktivnosti i djelovanje Ministarstva i drugih tijela državne uprave,
neprofitnih udruga, drugih institucija i pojedinaca; koordinira djelovanje
resornih ministarstava za pripremu sastanaka i drugih aktivnosti u okviru PS-a i
s EU, kako bi se osiguralo aktivno i konstruktivno sudjelovanje RH, kao i
ostvario lakši pristup postojećim financijskim institucijama i kreditnim
mogućnostima, te obavlja i druge poslove iz svog djelokruga rada.

***5. Odjel za gospodarsku bilateralu za susjedne zemlje i Jugoistočnu Europu***

Članak 27.

Odjel za gospodarsku bilateralu za susjedne zemlje i Jugoistočnu Europu provodi
gospodarski dio vanjske politike RH prema susjednim zemljama i zemljama JIE,
posebno na području gospodarske diplomacije; prati i usklađuje rad diplomata
zaduženih za gospodarske poslove u DM/KU; prati, proučava, koordinira i
unaprjeđuje gospodarske odnose RH na bilateralnoj razini; sudjeluje, zajedno s
mjerodavnim ministarstvima, u pregovorima o bilateralnim ugovorima iz područja
gospodarstva; sudjeluje u radu mješovitih odbora za gospodarsku suradnju; prati,
koordinira i organizira susrete Gospodarskog diplomatskog kluba; prati i
koordinira aktivnosti Radne skupine za promociju gospodarske diplomacije RH;
inicira i sudjeluje u promociji hrvatskog gospodarstva u inozemstvu; izrađuje
posebne preglede, informacije, izvješća i analize iz područja gospodarske
bilaterale, te obavlja i druge poslove iz svog djelokruga.

**4. UPRAVA ZA MULTILATERALNE POSLOVE**

Članak 28.

Uprava za multilateralne poslove sudjeluje u predlaganju i provođenju vanjske
politike RH u međunarodnim organizacijama na područjima političkog djelovanja,
sigurnosti, ljudskih prava, gospodarstva i razvoja; sudjeluje u predlaganju i
provodi vanjskopolitičku aktivnost RH prema Organizaciji Sjevernoatlantskog
ugovora (u daljnjem tekstu: NATO); koordinira međuresorsku suradnju i djelovanje
državne uprave na tom planu; prati politička, gospodarska i socijalna pitanja
Ujedinjenih naroda (u daljnjem tekstu: UN), djelovanje Opće skupštine, Vijeća
sigurnosti UN-a, Gospodarskog i socijalnog vijeća (ECOSOC), te tijela i
specijaliziranih agencija UN-a; sudjeluje u oblikovanju stajališta glede
relevantnih pitanja UN-a; prati političko, društveno i gospodarsko djelovanje
Organizacije za europsku sigurnost i suradnju (u daljnjem tekstu: OESS) i Vijeća
Europe; provodi diplomatsko djelovanje na području ljudskih prava pred
međunarodnim organizacijama, priprema relevantna nacionalna izvješća, te ih
predstavlja; prati razvoj ljudskih prava u svijetu; prati i koordinira provedbu
međunarodno preuzetih obveza na polju nadzora konvencionalnog naoružanja,
razoružanja, trgovine oružjem i robom dvojne namjene, kooperativne sigurnosti,
te suzbijanja širenja oružja masovnog uništenja (nuklearnog, kemijskog,
biološkog, radiološkog) i međunarodnog terorizma; provodi vanjskopolitičke i
međuresorske aktivnosti na tim područjima; prati razvoj međunarodne sigurnosti
općenito, posebno međunarodne mirovne operacije; koordinira vanjskopolitičku
potporu angažmanu Oružanih snaga RH u njima, te organizira sudjelovanje civilnih
komponenti RH u tim operacijama; koordinira pružanje međunarodne razvojne i
humanitarne pomoći; organizira praćenje gospodarskih aktivnosti međunarodnih
organizacija, asocijacija i inicijativa; prati gospodarske aktivnosti
specijaliziranih agencija, te obavlja prema potrebi i druge poslove iz svog
djelokruga.
U Upravi za multilateralne poslove se ustrojava:
1. Odjel za NATO;
2. Odjel za UN;
3. Odjel za međunarodne organizacije i ljudska prava;
4. Odjel za međunarodnu sigurnost;
5. Odjel za humanitarno razminiranje;
6. Odjel za međunarodnu razvojnu suradnju;
7. Odjel za gospodarsku multilateralu.

***1. Odjel za NATO***

Članak 29.

Odjel za NATO provodi politiku i aktivnosti Vlade RH prema NATO-u; vodi
diplomatske odnose s NATO-om, zemljama-članicama, zemljama-aspirantima,
članicama Partnerstva za mir i drugim zemljama po pitanjima koja se tiču NATO-a;
provodi koordinaciju međuresorske suradnje i rada državne uprave na planu odnosa
s NATO-om; u svjetlu strateškog opredjeljenja RH za članstvo u NATO-u, osmišlja
i vodi odnose s javnošću glede odnosa RH s NATO-om; daje svu potrebnu potporu
Uredu Predsjednika RH, Uredu predsjednika Vlade RH, Ministarstvu obrane RH,
Kabinetu ministra, te drugim tijelima državne uprave na planu odnosa s NATO-om;
koordinira i daje potporu radu Stalne misije RH pri NATO-u; prati razvoj
političkih i sigurnosnih odnosa unutar NATO-a, transformaciju Saveza, odnose
NATO-a i drugih međunarodnih organizacija, posebice EU, UN-a i OESS-a; prati
razvoj međunarodne sigurnosti općenito, u smislu novih prijetnji, vojnih
tehnologija, kriznih žarišta, vojnih operacija, obrambenih reformi; te obavlja i
druge poslove iz svog djelokruga.

***2. Odjel za UN***

Članak 30.

Odjel za UN prati politička, gospodarska i socijalna pitanja UN, te međunarodnih
organizacija iz sustava UN, kao i Pokreta nesvrstanih, Afričke unije,
Organizacije islamske konferencije, Arapske lige i drugih izvaneuropskih
organizacija; priprema stajališta, istupe RH, te poduzima i druge aktivnosti o
temama na dnevnom redu Vijeća sigurnosti, Opće skupštine i njenih odbora, ECOSOC-a
i njegovih funkcionalnih komisija, te o pitanjima vezanim za suzbijanje
terorizma; vodi lobističke aktivnosti glede kandidatura RH za članstvo u UN i MO;
koordinira međuresorsku suradnju na području suzbijanja terorizma, te nadzire
izvršenje financijskih obveza RH prema UN, međunarodnim organizacijama iz
sustava UN i drugim međunarodnim organizacijama; te obavlja i druge poslove iz
svog djelokruga.
Za obavljanje opisanih poslova iz djelokruga rada Odjela ustrojavaju se sljedeći
odsjeci:
2.1. Odsjek za Vijeće sigurnosti;
2.2. Odsjek za gospodarska i socijalna pitanja.

*2.1. Odsjek za Vijeće sigurnosti*

Članak 31.

Odsjek za Vijeće sigurnosti prati i koordinira aktivnosti RH kao nestalne
članice Vijeća sigurnosti, te aktivnosti Vijeća sigurnosti općenito; izrađuje
sveobuhvatne dokumente o temama na dnevnom redu VS; priprema nacrte istupa i
stajališta RH; u suradnji s donositeljima odluka u segmentu vanjske politike RH,
poduzima potrebne aktivnosti za njihovo završno uobličavanje, te daje
odgovarajuće naputke Stalnoj misiji RH pri UN u New Yorku o djelovanju RH u
Vijeću sigurnosti; prati politička pitanja i aktivnosti, te priprema
sudjelovanje i izlaganja RH u radu Opće skupštine UN-a i njenih odbora, kao i
međunarodnih organizacija iz sustava UN, te obavlja i druge poslove iz svog
djelokruga.

*2.2. Odsjek za gospodarska i socijalna pitanja*

Članak 32.

Odsjek za gospodarska i socijalna pitanja prati i koordinira aktivnosti RH u
radu ECOSOC-a i njegovih funkcionalnih komisija, međunarodnih organizacija u
sustavu UN, te priprema stajališta i istupe RH; koordinira nastupe predstavnika
drugih tijela državne uprave na međunarodnim konferencijama i drugim
međunarodnim skupovima iz svog djelokruga rada; vodi lobističke aktivnosti
vezane za kandidature RH za članstvo u UN i međunarodnim organizacijama te
nadzire izvršenje financijskih obveza RH prema UN-u i međunarodnim
organizacijama; prati i koordinira djelovanje RH u Međunarodnoj organizaciji
frankofonije, te obavlja i druge poslove iz svog djelokruga.

***3. Odjel za međunarodne organizacije i ljudska prava***

Članak 33.

Odjel za međunarodne organizacije i ljudska prava provodi diplomatsko djelovanje
na području svih vidova suradnje RH u Organizaciji za europsku sigurnost i
suradnju (OESS) i Vijeću Europe, te na području ljudskih prava pred međunarodnim
organizacijama; priprema relevantna nacionalna izvješća te ih predstavlja; prati
razvoj ljudskih prava u svijetu općenito, te obavlja i druge poslove iz svog
djelokruga.
Za obavljanje opisanih poslova iz djelokruga rada Odjela ustrojavaju se sljedeći
odsjeci:
3.1. Odsjek za OESS i Vijeće Europe;
3.2. Odsjek za ljudska prava.

*3.1. Odsjek za OESS i Vijeće Europe*

Članak 34.

Odsjek za OESS i Vijeće Europe prati djelovanje OESS-a; surađuje s Uredom OESS-a
u Zagrebu na ispunjenju mandata; proučava i stručno obrađuje politička zbivanja
i druge procese; koordinira međuresorsku suradnju u sigurnosnoj, ljudskoj i
ekonomskoj dimenziji; usko surađuje sa SMRH u Beču; organizira i priprema
nastupe, konferencije i seminare OESS-a; odabire kandidate u postupku
sekundiranja hrvatskih državljana na rad u terenskim misijama OESS-a, te
upućivanja kratkoročnih i dugoročnih promatrača izbora; aktivno surađuje s
ostalim nadležnim tijelima RH, u cilju ispunjenja mandata Ureda OESS-a,
zaduženog za praćenje postupaka suđenja za ratne zločine i izvještavanje o
provedbi Vladinog programa stambenog zbrinjavanja povratnika, te sudjeluje u
organizaciji seminara, okruglih stolova i redovitih sastanaka; koordinira i
prikuplja relevantne informacije i mišljenja o službenim izvješćima OESS-a;
prati regionalnu dimenziju djelovanja OESS-a; prati rad Vijeća Europe i
koordinira stručnu, resornu i programsku suradnju s VE, te koordinira rad
stručnjaka raznih resora RH u odborima; sudjeluje u radu pojedinih tijela, te
potiče i pruža pomoć u suradnji državnih tijela; svakodnevno surađuje sa SMRH u
Strasbourgu; radi na pripremi i izradi materijala za sastanke Odbora ministara
na svim razinama; prati potpisivanje i ratifikaciju konvencija i protokola VE;
posebno prati provedbu Europske konvencije o ljudskim pravima; koordinira
sudjelovanje institucija vlasti, akademske zajednice, stručna tijela i nevladine
organizacije u radu VE; prati rad Europske komisije za demokraciju putem prava
(Venecijanska komisija), te obavlja i druge poslove iz svog djelokruga.

*3.2. Odsjek za ljudska prava*

Članak 35.

Odsjek za ljudska prava, u okviru redovne diplomatske aktivnosti RH pred
međunarodnim organizacijama (UN, Vijeće Europe, EU-a, OESS-a i dr.), zagovara i
promiče ljudska prava te prati njihov razvoj i primjenu, posebice prati
ljudsko-pravnu dimenziju rada Vijeća sigurnosti, cjelokupni rad Vijeća za
ljudska prava UN-a i aktivnosti OHCHR-a, promiče ljudska prava žena (aktivno
djelovanje u CEDAW-u i CSW-u) i djece; također koordinira izradu nacionalnih
izvješća o primjeni UN ugovora o ljudskim pravima, sudjeluje u njihovom
predstavljanju i provedbi preporuka; prati praksu međunarodnih organizacija, a
posebice kada je RH tužena pred Sudom za ljudska prava; u Vijeću Europe prati
razvoj i provedbu standarda ljudskih prava kao i promociju i razvoj demokratskih
institucija i vladavine prava te sudjeluje u radu Upravnog odbora za ljudska
prava i njegovih pododbora i Odbora za bioetiku i prati rad Europske komisije za
rasizam; prati rad OESS – ODIHR na području promocije i razvoja demokratskih
institucija i vladavine prava; sudjeluje u aktivnostima na području ljudskih
prava u procesu približavanja EU; surađuje s UNHCR-om i prati problematiku
nestalih i raseljenih osoba; prati razvoj međunarodnog humanitarnog prava
(djelovanje ICRC-a) i izgradnje mira; priprema prijedloge i sudjeluje pri izradi
odluka i mišljenja međuvladinih tijela čiji je član; analizira informacije i
saznanja iz diplomatskih i drugih izvora za pripremu stručnih podloga pri
zauzimanju nacionalnih stajališta; prati zaštitu prava nacionalnih manjina,
primjenu slobode medija; surađuje s nevladinim udrugama, te obavlja i druge
poslove iz svog djelokruga.

***4. Odjel za međunarodnu sigurnost***

Članak 36.

Odjel za međunarodnu sigurnost prati i koordinira provedbu međunarodno preuzetih
obveza na polju nadzora konvencionalnog naoružanja, razoružanja, trgovine
oružjem i robom dvojne namjene, kooperativne sigurnosti, te suzbijanja širenja
oružja masovnog uništenja (nuklearnog, kemijskog, biološkog, radiološkog) i
međunarodnog terorizma; provodi vanjskopolitičke i međuresorske aktivnosti na
tim područjima; prati razvoj međunarodne sigurnosti općenito, posebno
međunarodne mirovne operacije; koordinira vanjskopolitičku potporu angažmanu
Oružanih snaga RH u njima, te organizira sudjelovanje civilnih komponenti u tim
operacijama, te obavlja i druge poslove iz svog djelokruga.
Za obavljanje opisanih poslova iz djelokruga rada Odjela ustrojavaju se sljedeći
odsjeci:
4.1. Odsjek za nadzor naoružanja;
4.2. Odsjek za mirovne operacije.

*4.1. Odsjek za nadzor naoružanja*

Članak 37.

Odsjek prati, koordinira i sudjeluje na ispunjavanju obveza iz međunarodnih
ugovora i konvencija o kontroli konvencionalnog oružja, te neširenju nuklearnog,
bakteriološkog, toksičnog i kemijskog oružja, radu neproliferacijskih režima te
inicijative za suzbijanje oružja za masovno uništenje i borbu protiv nuklearnog
terorizma; koordinira ispunjavanje nacionalnih obveza u nadzoru te izradi
nacionalne strategije i zakonske regulative o malom i lakom oružju; sudjeluje u
svim diplomatskim aktivnostima i u radu povjerenstvima za nadzor izvoza
naoružanja i vojne opreme te robe dvojne namjene; prati primjenu postojećih te
sudjeluje u novim inicijativama za ograničavanje i zabranu oružja s
neprihvatljivim humanitarnim učincima; surađuje u provedbi regionalnih i
međunarodnih sporazuma i ugovora za nadzor naoružanja; obavlja aktivnosti, u
okviru regionalne suradnje, na osnaženje uloge RACVIAC – Centra za sigurnosnu
suradnju, upravljanje krizama i krizno planiranje, obveze prema Daytonskom
sporazumu, te sigurnost i upravljanje granicom, te obavlja i druge poslove iz
svog djelokruga.

*4.2. Odsjek za mirovne operacije*

Članak 38.

Odsjek za mirovne operacije prati sigurnosne trendove u svijetu sa stanovišta
međunarodnih mirovnih operacija u civilnoj, vojnoj i razvojnoj dimenziji;
analizira problematiku operativnog odvijanja međunarodnih misija; prati civilni
i vojni doprinos RH u međunarodnim misijama pod vodstvom UN, NATO i EU; prati
aktivnosti UN mehanizama koji se bave mirovnim operacijama. U koordinaciji s
relevantnim resorima, analitički i operativno prati angažman RH u Misiji ISAF u
Afganistanu, te po potrebi predlaže odgovarajuću dogradnju sustava; vodi
kompletnu pripremu za upućivanje pripadnika civilnog tima RH u PRT Feyzabad, te
timu pruža logističku i operativnu potporu; prati i analizira doprinos RH u
PRT-ovima; nadležan je za operativne aspekte sudjelovanja u misijama EU, te
obavlja i druge poslove iz svog djelokruga.

***5. Odjel za humanitarno razminiranje***

Članak 39.

Odjel za humanitarno razminiranje prati, sudjeluje i priprema godišnja izvješća
prema međunarodnim organizacijama i konvencijama koje se odnose na zabranu ili
ograničenja određenih vrsta mina, streljiva i oružja; sudjeluje u izradi
nacionalnih programa aktivnosti i vodi diplomatsku komunikaciju o humanitarnom
razminiranju; potiče aktivnosti iz djelokruga verifikacije primjene konvencija,
osobito u pogledu pomoći žrtvama i njihovoj rehabilitaciji; sudjeluje u praćenju
bilateralnih aranžmana pomoći RH u razminiranju i surađuje s International Trust
Fund, te obavlja i druge poslove iz svog djelokruga.

***6. Odjel za međunarodnu razvojnu suradnju***

Članak 40.

Odjel za međunarodnu razvojnu suradnju predlaže, koordinira te prati provedbu
utvrđene politike razvojne pomoći i suradnje koju RH pruža zemljama u razvoju i
nerazvijenim zemljama, vodeći pritom računa o usklađenosti te politike s
politikom razvojne pomoći EU, te s obvezama u provođenju Milenijskih razvojnih
ciljeva UN-a; u suradnji s nadležnim resorima predlaže zemlje s kojima će se
suradnja ostvarivati; prikuplja i predlaže razvojne projekte; sustavno prikuplja
i obrađuje podatke o raznim oblicima razvojne suradnje; kontinuirano surađuje s
privatnim i nevladinim sektorom; predlaže mehanizme nadzora provedbe projekata;
izvješćuje nadležna tijela o ostvarenim rezultatima; pruža stručnu i tehničku
potporu Međuresornoj radnoj skupini za ocjenu stanja i potrebu razvitka politike
razvojne pomoći; aktivno prati aktivnosti UN-a, Europske komisije i OECD-a na
području razvojne suradnje; surađuje s UNDP-om, te obavlja i druge poslove iz
svojeg djelokruga.

***7. Odjel za gospodarsku multilateralu***

Članak 41.

Odjel za gospodarsku multilateralu u području gospodarstva prati aktivnosti,
surađuje i unaprjeđuje odnose s međunarodnim organizacijama, gospodarskim
asocijacijama i inicijativama, financijskim institucijama te, prema potrebi,
zajedno s nadležnim institucijama RH sudjeluje u multilateralnim pregovorima; u
okviru poslova koordiniranja korištenja programa bilateralne pomoći koju RH
prima iz inozemnih izvora pregovara sa zemljama donatorima o oblicima suradnje,
te osigurava pravovremeno i učinkovito korištenje financijskih sredstava iz
programa; izrađuje informacije, izvješća i analize iz područja gospodarske
multilaterale i bilateralnih programa pomoći, te obavlja i druge poslove iz svog
djelokruga.

**5. UPRAVA ZA IZVANEUROPSKU BILATERALNU SURADNJU**

Članak 42.

Uprava za izvaneuropsku bilateralnu suradnju, prati, vodi i koordinira ukupne
bilateralne odnose sa zemljama Afrike, Arapskog poluotoka, Azije, Oceanije,
Srednje i Južne Amerike i Srednjeg Istoka, skrbi o njihovom unapređenju i potiče
rješavanje uzajamnih pitanja; posebno prati, proučava i stručno obrađuje odnose
RH s navedenim zemljama i na tom području koordinira djelovanja nadležnih
institucija, te obavlja i druge poslove iz svog djelokruga.
U Upravi za izvaneuropsku bilateralnu suradnju ustrojavaju se:
1. Odjel za Aziju i Oceaniju;
2. Odjel za Afriku i Srednji Istok;
3. Odjel za Srednju i Južnu Ameriku;
4. Odjel za gospodarsku izvaneuropsku bilateralu.

***1. Odjel za Aziju i Oceaniju***

Članak 43.

Odjel za Aziju i Oceaniju prati, proučava i stručno obrađuje politička zbivanja
i druge relevantne procese važne za unaprjeđivanje bilateralnih odnosa RH sa
zemljama Azije i Oceanije (Kina, Japan, Mongolija, DNR Koreja, R. Koreja,
Indonezija, Malezija, Filipini, Bruneji Darussalam, Singapur, Tajland, Laos,
Vijetnam, Kambodža, Mjanmar, Istočni Timor, Iran, Pakistan, Afganistan, Indija,
Nepal, Butan, Šri Lanka, Bangladeš, Maldivi, Kazakstan, Kirgistan, Turkmenistan,
Uzbekistan, Tadžikistan, Australija, Fidži, Kiribati, Maršalovo Otočje,
Mikronezija, Nauru, Novi Zeland, Palau, Papua Nova Gvineja, Salomonovo Otočje,
Samoa, Tonga, Tuvalu i Vanuatu); prati ukupnu politiku pojedinih država iz
nadležnosti Odjela spram RH i priprema i potiče odgovarajuće analize, rasprave i
prijedloge radi utvrđivanja političkih stavova i inicijativa Ministarstva;
priprema potrebnu stručnu podlogu za koordinaciju i usvajanje odgovarajućih
političkih odluka povezanih s unaprjeđenjem uzajamnih odnosa ili rješavanjem
pojedinih pitanja u odnosima RH sa zemljama Azije i Oceanije; prati
unutarnjopolitički razvoj, gospodarsko stanje i društvene prilike u zemljama iz
nadležnosti Odjela i procjenjuje njihov utjecaj na uzajamne odnose s RH; prati
uzajamne odnose između država iz nadležnosti Odjela i utjecaj tih odnosa na
bilateralne odnose s RH; analizira podatke, informacije i saznanja iz javnih,
diplomatskih i drugih izvora, te priprema izvješća, analize i drugu
dokumentaciju potrebnu za diplomatsko djelovanje, vodeći računa o ukupnim
prioritetima i ciljevima državne politike spram zemalja Azije i Oceanije, kao
sastavnici razvijanja bilateralnih odnosa sa zemljama iz nadležnosti Odjela;
predlaže mjere i priprema prijedloge za odgovarajuće praćenje stanja u pojedinim
državama iz nadležnosti Odjela, uključujući razrađenu i koordiniranu suradnju s
DM/KU u zemljama iz nadležnosti Odjela; surađuje s drugim ustrojstvenim
jedinicama Ministarstva u pripremi cjelovite i usklađene međuresorske aktivnosti
i nastupa RH spram zemalja iz nadležnosti Odjela; u svrhu ukupnog promicanja
interesa RH; surađuje sa stranim diplomatskim misijama u RH, te obavlja i druge
poslove iz svog djelokruga.

***2. Odjel za Afriku i Srednji Istok***

Članak 44.

Odjel za Afriku i Srednji Istok prati, proučava i stručno obrađuje politička
zbivanja i druge relevantne procese važne za unaprjeđivanje bilateralnih odnosa
RH sa zemljama Afrike, Arapskog poluotoka i Srednjeg Istoka (Alžir, Angola,
Benin, Bocvana, Burkina Faso, Burundi, Côte d`Ivoire, Čad, DR Kongo, Džibuti,
Egipat, Ekvatorska Gvineja, Eritreja, Etiopija, Gabon, Gambija, Gana, Gvineja,
Gvineja Bisau, Južnoafrička Republika, Kamerun, Kabo Verde, Kenija, Komori,
Lesoto, Liberija, Libija, Madagaskar, Malavi, Mali, Maroko, Mauricijus,
Mauritanija, Mozambik, Namibija, Niger, Nigerija, Republika Kongo, Ruanda,
Sejšeli, Senegal, Siera Leone, Somalija, Srednjoafrička Republika, Sudan, Svazi,
Sveti Tome i Principe, Tanzanija, Togo, Tunis, Uganda, Zambija, Zimbabve,
Bahrein, Irak, Izrael, Jemen, Jordan, Katar, Kuvajt, Libanon, Oman, Palestinska
Samouprava, Saudijska Arabija, Sirija, UAE); prati ukupnu politiku pojedinih
država iz nadležnosti Odjela spram RH i priprema i potiče odgovarajuće analize,
rasprave i prijedloge radi utvrđivanja političkih stavova i inicijativa
Ministarstva; priprema potrebnu stručnu podlogu za koordinaciju i usvajanje
odgovarajućih političkih odluka povezanih s unaprjeđenjem uzajamnih odnosa ili
rješavanjem pojedinih pitanja u odnosima RH sa zemljama Afrike, Arapskog
poluotoka i Srednjeg Istoka; prati unutarnjopolitički razvoj, gospodarsko stanje
i društvene prilike u zemljama iz nadležnosti Odjela i procjenjuje njihov
utjecaj na uzajamne odnose s RH; prati uzajamne odnose između država iz
nadležnosti Odjela i utjecaj tih odnosa na bilateralne odnose s RH, analizira
podatke, informacije i saznanja iz javnih, diplomatskih i drugih izvora, te
priprema izvješća, analize i drugu dokumentaciju potrebnu za diplomatsko
djelovanje, vodeći računa o ukupnim prioritetima i ciljevima državne politike
spram zemalja Afrike, Arapskog poluotoka i Srednjeg Istoka, kao sastavnici
razvijanja bilateralnih odnosa sa zemljama iz nadležnosti Odjela; predlaže mjere
i priprema prijedloge za odgovarajuće praćenje stanja u pojedinim državama iz
nadležnosti Odjela, uključujući razrađenu i koordiniranu suradnju s DM/KU u
zemljama iz nadležnosti Odjela; surađuje s drugim ustrojstvenim jedinicama
Ministarstva u pripremi cjelovite i usklađene međuresorske aktivnosti i nastupa
RH spram zemalja iz nadležnosti Odjela; u svrhu ukupnog promicanja interesa RH
surađuje sa stranim diplomatskim misijama u RH, te obavlja i druge poslove iz
svog djelokruga.

***3. Odjel za Srednju i Južnu Ameriku***

Članak 45.

Odjel za Srednju i Južnu Ameriku prati, proučava i stručno obrađuje politička
zbivanja i druge relevantne procese važne za unaprjeđivanje bilateralnih odnosa
RH sa državama Srednje i Južne Amerike (Antigvom i Barbudom, Argentinom,
Bahamima, Barbadosom, Belizeom, Bolivijom, Brazilom, Čileom, Dominikom,
Dominikanskom Republikom, Ekvadorom, El Salvadorom, Grenadom, Gvajanom,
Gvatemalom, Haitijem, Hondurasom, Jamajkom, Kolumbijom, Kostarikom, Kubom,
Nikaragvom, Panamom, Paragvajem, Peruom, Surinamom, Svetom Lucijom, Svetim
Kristoforom i Nevisom, Svetim Vincentom i Grenadinima, Trinidadom i Tobagom,
Urugvajem i Venezuelom); prati ukupnu politiku pojedinih država iz nadležnosti
Odjela spram RH i priprema i potiče odgovarajuće analize, rasprave i prijedloge
radi utvrđivanja političkih stavova i inicijativa Ministarstva; priprema
potrebnu stručnu podlogu za koordinaciju i usvajanje odgovarajućih političkih
odluka povezanih s unaprjeđenjem uzajamnih odnosa ili rješavanjem pojedinih
pitanja u odnosima RH sa državama Srednje i Južne Amerike; prati
unutarnjopolitički razvoj, gospodarsko stanje i društvene prilike u državama iz
nadležnosti Odjela i procjenjuje njihov utjecaj na uzajamne odnose s RH; prati
uzajamne odnose između država iz nadležnosti Odjela i utjecaj tih odnosa na
bilateralne odnose s RH; prati regionalnu suradnju država iz nadležnosti Odjela
i utjecaj te suradnje na RH; analizira podatke, informacije i saznanja iz
javnih, diplomatskih i drugih izvora, te priprema izvješća, analize i drugu
dokumentaciju potrebnu za diplomatsko djelovanje, vodeći računa o ukupnim
prioritetima i ciljevima državne politike spram država Srednje i Južne Amerike,
kao sastavnici razvijanja bilateralnih odnosa sa zemljama iz nadležnosti Odjela;
predlaže mjere i priprema prijedloge za odgovarajuće praćenje stanja u pojedinim
državama iz nadležnosti Odjela, uključujući razrađenu i koordiniranu suradnju s
DM/KU u državama iz nadležnosti Odjela; surađuje s drugim ustrojstvenim
jedinicama Ministarstva u pripremi cjelovite i usklađene međuresorske aktivnosti
i nastupa RH spram država iz nadležnosti Odjela; u svrhu ukupnog promicanja
interesa RH surađuje sa stranim diplomatskim misijama u RH, te obavlja i druge
poslove iz svog djelokruga.

***4. Odjel za gospodarsku izvaneuropsku bilateralu***

Članak 46.

Odjel za gospodarsku izvaneuropsku bilateralu provodi gospodarski dio vanjske
politike RH prema izvaneuropskim zemljama iz nadležnosti Uprave za bilateralnu
suradnju (Kina, Japan, Mongolija, DNR Koreja, R. Koreja, Indonezija, Malezija,
Filipini, Brunej Darussalam, Singapur, Tajland, Laos, Vijetnam, Kambodža,
Mjanmar, Istočni Timor, Iran, Pakistan, Afganistan, Indija, Nepal, Butan, Šri
Lanka, Bangladeš, Maldivi, Kazakstan, Kirgistan, Turkmenistan, Uzbekistan,
Tadžikistan, Alžir, Angola, Benin, Bocvana, Burkina Faso, Burundi, Côte
d`Ivoire, Čad, DR Kongo, Džibuti, Egipat, Ekvatorska Gvineja, Eritreja,
Etiopija, Gabon, Gambija, Gana, Gvineja, Gvineja Bisau, Južnoafrička Republika,
Kamerun, Kabo Verde, Kenija, Komori, Lesoto, Liberija, Libija, Madagaskar,
Malavi, Mali, Maroko, Mauricijus, Mauritanija, Mozambik, Namibija, Niger,
Nigerija, Republika Kongo, Ruanda, Sejšeli, Senegal, Siera Leone, Somalija,
Srednjoafrička Republika, Sudan, Svazi, Sveti Tome i Principe, Tanzanija, Togo,
Tunis, Uganda, Zambija, Zimbabve, Bahrein, Irak, Izrael, Jemen, Jordan, Katar,
Kuvajt, Libanon, Oman, Palestinska Samouprava, Saudijska Arabija, Sirija, UAE,
Antigvom i Barbudom, Argentinom, Australijom, Bahamima, Barbadosom, Belizeom,
Bolivijom, Brazilom, Čileom, Dominikom, Dominikanskom Republikom, Ekvadorom, El
Salvadorom, Fidžijem, Grenadom, Gvajanom, Gvatemalom, Haitijem, Hondurasom,
Jamajkom, Kiribatima, Kolumbijom, Kostarikom, Kubom, Maršalovim Otocima,
Mikronezijom, Nauruom, Nikaragvom, Novim Zelandom, Palauom, Panamom, Papuom
Novom Gvinejom, Paragvajem, Peruom, Salomonovim Otocima, Samoom, Surinamom,
Svetom Lucijom, Svetim Kristoforom i Nevisom, Svetim Vincentom i Grenadinima,
Tongom, Trinidadom i Tobagom, Tuvaluom, Urugvajem, Vanuatuom i Venezuelom),
posebno na području gospodarske diplomacije; prati i usklađuje rad diplomata
zaduženih za gospodarske poslove u DM/KU; prati, proučava, koordinira i
unaprjeđuje gospodarske odnose RH na bilateralnoj razini; sudjeluje, zajedno s
mjerodavnim ministarstvima, u pregovorima o bilateralnim ugovorima iz područja
gospodarstva; sudjeluje u radu mješovitih odbora za gospodarsku suradnju; prati,
koordinira i organizira susrete Gospodarskog diplomatskog kluba; prati i
koordinira aktivnosti Radne skupine za promociju gospodarske diplomacije RH;
inicira i sudjeluje u promociji hrvatskog gospodarstva u inozemstvu; izrađuje
posebne preglede, informacije, izvješća i analize iz područja gospodarske
bilaterale, te obavlja i druge poslove iz svog djelokruga.

**6. UPRAVA ZA KONZULARNE POSLOVE**

Članak 47.

Uprava za konzularne poslove obavlja poslove u vezi zaštite prava i interesa RH
i njezinih državljana koji prebivaju ili borave u inozemstvu; stručne i upravne
poslove koji se odnose na viznu politiku i vizni sustav RH; obavještava strane
DM/KU o postupcima prema strancima na osnovi Bečke konvencije o konzularnim
odnosima; izdaje odobrenja za prelet i/ili slijetanje stranih državnih i vojnih
zrakoplova, te odobrenja za uplovljavanje stranih državnih i/ili vojnih brodova;
zadužena je za izdavanje diplomatskih i službenih putovnica; surađuje u
obavljanju konzularnih poslova sa stranim DM/KU i međunarodnim organizacijama
akreditiranim u RH; neposredno i posredno pruža međunarodnopravnu pomoć
hrvatskim pravosudnim, upravnim i drugim državnim tijelima, hrvatskim
državljanima i pravnim osobama primjenjujući međunarodne ugovore i zakonske
odredbe; neposredno odgovara ili posreduje u pribavljanju odgovora na upite
stranih diplomatskih i konzularnih predstavništava koji se tiču
međunarodnopravne pomoći u sudskim ili upravnim stvarima; obavlja stručne
poslove vezane za analiziranje, primjenu i tumačenje materije međunarodnog prava
i hrvatskog zakonodavstva, posebno područja koji se tiče međunarodnopravne
pomoći i konzularnog prava; sudjeluje u pripremanju konzularnih službenika za
odlazak na rad u DM/KU; prati rad konzularnih odjela DM/KU, te izrađuje
analitička izvješća i jedinstvene naputke; obavlja poslove sustavnoga praćenja i
upravljanja kriznim stanjima i pružanja pomoći hrvatskim državljanima koji se
nalaze u kriznim područjima u određenim stranim zemljama, te obavlja i druge
poslove iz svog djelokruga.
U Upravi za konzularne poslove ustrojavaju se:
1. Odjel za državljanstvo i putne isprave;
2. Odjel za vize;
3. Odjel za strance;
4. Odjel za međunarodnopravnu pomoć.

***1. Odjel za državljanstvo i putne isprave***

Članak 48.

Odjel za državljanstvo i putne isprave obavlja poslove koji se odnose na
posredovanje i koordinaciju između DM/KU i nadležnih državnih tijela u pogledu
zahtjeva za stjecanje i prestanak hrvatskog državljanstva; reguliranje vojne
obveze hrvatskih državljana u inozemstvu i vođenje propisanih evidencija;
izdavanje sprovodnica; sudjelovanje u pripremanju konzularnih službenika za
odlazak na rad u DM/KU u dijelu poslova koji se odnose na stjecanje/prestanak
hrvatskog državljanstva; izdavanje putnih isprava hrvatskim državljanima te
izdavanja sprovodnica; obavljanje upravnih poslova u vezi s izdavanjem putnih
isprava u DM/KU, obradu zahtjeva za izdavanje putovnica po zahtjevima
zaprimljenim u DM/KU u sklopu centralizirane izrade putovnica; vođenje
evidencija na informacijskom sustavu Ministarstva o izdanim putnim ispravama
hrvatskih državljana; izdavanje službenih i diplomatskih putovnica i vođenje o
tome odgovarajućih evidencija; sudjelovanje u izradi zakonskih i podzakonskih
propisa iz svog djelokruga rada; pripremanje izvješća, naputaka i stručnih
mišljenja koje se odnose na poslove iz djelokruga rada Odjela, te obavlja i
druge poslove iz svog djelokruga.
Za obavljanje opisanih poslova iz djelokruga rada Odjela ustrojavaju se sljedeći
odsjeci:
1.1. Odsjek za državljanstvo;
1.2. Odsjek za putne isprave.

*1.1. Odsjek za državljanstvo*

Članak 49.

Odsjek za državljanstvo obavlja poslove koji se odnose na posredovanje i
koordinaciju između DM/KU i nadležnih državnih tijela u pogledu zahtjeva za
stjecanje i prestanak hrvatskog državljanstva; reguliranje vojne obveze
hrvatskih državljana u inozemstvu i vođenje propisanih evidencija; izdavanje
sprovodnica, pripremanje izvješća, naputaka i stručnih mišljenja koje se odnose
na poslove iz djelokruga rada Odsjeka, te obavlja i druge poslove iz svog
djelokruga.

*1.2. Odsjek za putne isprave*

Članak 50.

Odsjek za putne isprave obavlja poslove koji se odnose na posredovanje i
koordinaciju između DM/KU i nadležnih državnih tijela u pogledu zahtjeva za
izdavanje putnih isprava i vođenje propisanih evidencija; obavljanje upravnih
poslova u vezi s izdavanjem putnih isprava u DM/KU; obradu zahtjeva za izdavanje
putovnica po zahtjevima zaprimljenim u DM/KU u sklopu centralizirane izrade
putovnica; vođenje evidencija na informacijskom sustavu Ministarstva o izdanim
putnim ispravama hrvatskih državljana; izdavanje službenih i diplomatskih
putovnica i vođenje o tome odgovarajućih evidencija; pripremanje izvješća,
naputaka i stručnih mišljenja koje se odnose na poslove iz djelokruga rada
Odsjeka, te obavlja i druge poslove iz svog djelokruga.

***2. Odjel za vize***

Članak 51.

Odjel za vize obavlja poslove koji se odnose na viznu politiku i vizni sustav
Republike Hrvatske, a osobito provedba postupka i izrada prijedloga akata o
promjenama viznog sustava Republike Hrvatske; izrada nacrta međunarodnih ugovora
vezanih uz vizni režim; kontinuirano praćenje daljeg razvitka vizne politike i
standarda EU-e te, s time u vezi, poslovi vezani uz prilagodbu relevantnog
hrvatskog zakonodavstva acquis communautaire; izrada prijedloga strategije
provedbenih planova za implementaciju EU standarda, te kontinuirano praćenje i
nadzor rada DM/KU u obavljanju konzularne funkcije izdavanja viza; naručivanje i
opskrba DM/KU naljepnicama viza, te vođenje odgovarajućih evidencija i kontrola;
sudjelovanje u pripremi i izobrazbi konzularnog osoblja koje radi na poslovima
izdavanja viza u DM/KU; poslovi vezani uz stvaranje i održavanje hrvatske baze
podataka o vizama i dalji razvitak sustava K-IKOS, izdavanje viza; poslovi
vezani uz stvaranje i ažuriranje Zbirke specimena stranih putnih isprava;
posredovanje i koordinacija s hrvatskim DM/KU i stranim DM/KU u vezi s ulaskom
stranaca u RH i prelaskom državne granice; izrada izvješća, naputaka i stručnih
mišljenja koji se odnose na poslove iz djelokruga Odjela, te obavlja i druge
poslove iz svog djelokruga.

***3. Odjel za strance***

Članak 52.

Odjel za strance obavlja poslove koji se odnose na izvješćivanje stranih DM/KU o
postupanjima prema strancima na osnovi Bečke konvencije o konzularnim odnosima;
deportaciju stranaca iz Republike Hrvatske; prosljeđivanje i dostavu upravnih i
drugih akata hrvatskih državnih tijela koji se odnose na strance; dostavu
stranim DM/KU isprava i ostalih predmeta u vlasništvu stranaca; praćenje i
nadzor rada DM/KU u postupanju po zahtjevima za reguliranje statusa stranaca u
RH; kontinuirano praćenje daljeg razvitka propisa Europske unije, osobito iz
područja migracija; izdavanja diplomatskih odobrenja za prelet i slijetanje
stranih državnih i vojnih zrakoplova te uplovljavanje stranih državnih i vojnih
brodova; ishođenje diplomatskih odobrenja za prelet i slijetanje hrvatskih
državnih i vojnih zrakoplova i uplovljavanje hrvatskih državnih i vojnih
brodova; posredovanje u vezi s ishođenjem odobrenja za ulazak u Republiku
Hrvatsku i/ili prelazak stranih vojnih osoba i vozila te vojnih transporta;
izrada izvješća, naputaka i stručnih mišljenja koji se odnose na poslove iz
djelokruga Odjela, te obavlja i druge poslove iz svog djelokruga.

***4. Odjel za međunarodnopravnu pomoć***

Članak 53.

Odjel za međunarodnopravnu pomoć pruža međunarodnopravnu pomoć pravosudnim,
upravnim i drugim nadležnim tijelima RH odnosno posreduje u pružanju
međunarodnopravne pomoći između hrvatskih i stranih pravosudnih, upravnih ili
drugih državnih tijela u području građanskih, kaznenih i upravnih predmeta;
posreduje u pružanju pravne pomoći ili neposredno odgovara na zamolbe i upite
diplomatskih i konzularnih predstavništava stranih zemalja u RH; prosljeđuje i
dostavlja sudske i upravne odluke, pozive, zamolnice i druge akte u skladu s
zakonima RH i međunarodnim ugovorima; obavlja poslove legalizacije javnih
isprava; posreduje u međunarodnopravnom prometu državnim maticama rođenih,
vjenčanih i umrlih; posreduje između hrvatskih DM/KU, hrvatskih državnih
pravosudnih i upravnih tijela, hrvatskih državljana i hrvatskih pravnih osoba
pri obavljanju određenih javnobilježničkih poslova koje hrvatske DM/KU obavljaju
prema odredbama Bečke konvencije o konzularnim odnosima; posreduje između DM/KU
i nadležnih hrvatskih državnih tijela u ostavinskim predmetima, carinskim
pitanjima i zamolbama imovinskopravnog sadržaja; izrađuje naputke i stručna
mišljenja o postupcima i načinu rada u poslovima iz svog djelokruga, te obavlja
i druge poslove iz djelokruga rada Odjela.
Za obavljanje opisanih poslova iz djelokruga rada Odjela ustrojavaju se sljedeći
odsjeci:
4.1. Odsjek za matičarstvo i legalizaciju isprava;
4.2. Odsjek za imovinskopravne poslove.

*4.1. Odsjek za matičarstvo i legalizaciju isprava*

Članak 54.

Odsjek za matičarstvo i legalizaciju isprava obavlja poslove legalizacije javnih
isprava; posreduje u međunarodnopravnom prometu državnim maticama rođenih,
vjenčanih i umrlih; posreduje između hrvatskih DM/KU, hrvatskih državnih
pravosudnih i upravnih tijela, hrvatskih državljana i hrvatskih pravnih osoba
pri obavljanju određenih javnobilježničkih poslova koje hrvatske DM/KU obavljaju
prema odredbama Bečke konvencije o konzularnim odnosima; izrađuje naputke i
stručna mišljenja o postupcima i načinu rada u poslovima iz svog djelokruga, te
obavlja i druge poslove iz djelokruga rada Odsjeka.

*4.2. Odsjek za imovinskopravne poslove*

Članak 55.

Odsjek za imovinskopravne poslove posreduje u pružanju međunarodnopravne pomoći
između hrvatskih i stranih pravosudnih, upravnih ili drugih državnih tijela u
području građanskih, kaznenih i upravnih predmeta; prosljeđuje i dostavlja
sudske i upravne odluke, pozive, zamolnice i druge akte u skladu sa zakonima RH
i međunarodnim ugovorima; posreduje između DM/KU i nadležnih hrvatskih državnih
tijela u ostavinskim predmetima, carinskim pitanjima i zamolbama
imovinskopravnog sadržaja; izrađuje naputke i stručna mišljenja o postupcima i
načinu rada u poslovima iz svog djelokruga, te obavlja i druge poslove iz
djelokruga rada Odsjeka.

7. UPRAVA ZA SIGURNOSNU ANALITIKU, KOMUNIKACIJE I ZAŠTITU

Članak 56.

Uprava za sigurnosnu analitiku, komunikacije i zaštitu nadležna je ustrojstvena
jedinica Ministarstva zadužena za poslove sigurnosti u službi, te obavlja i
druge poslove iz svog djelokruga.
Ustroj Uprave sastavni je dio ove Uredbe koji se ne objavljuje u »Narodnim
novinama« (Prilog I.).

8. UPRAVA ZA POTPORU PROCESU PRISTUPANJA
RH EU

Članak 57.

Uprava za potporu procesu pristupanja RH EU prati i koordinira proces pristupnih
pregovora RH s EU; prati ispunjavanje kriterija za članstvo u EU; pruža stručnu,
tehničku i administrativnu potporu Državnom izaslanstvu, dužnosnicima MVPEI,
Pregovaračkoj skupini i radnim skupinama po pojedinim poglavljima pregovora te
pregovaračkom procesu u cjelini; izrađuje izvješća o tijeku pregovora po svim
poglavljima pregovora; prati i koordinira ispunjavanje obaveza koje proizlaze iz
pristupnih pregovora; održava i obnavlja bazu podataka za potporu procesu
pregovora s EU; provodi komunikacijsku strategiju za informiranje javnosti o
raznim aspektima europskih integracija te pristupanja RH EU; provodi posebne
projekte i promotivne aktivnosti vezane uz proces pristupanja RH EU i
predstavljanje europskih institucija i procesa hrvatskoj javnosti; priprema
prijedloge predstavljanja javnosti procesa pristupnih pregovora pitanja u
pojedinim poglavljima pregovorima; priprema informativne materijale i
publikacije o procesu pristupanja RH EU i Europskoj uniji; koordinira i provodi
opće i specijalizirane obrazovne aktivnosti vezane uz europske integracije i
proces pristupanja RH EU; provodi natječaje za jednogodišnje poslijediplomske
europske studije u inozemstvu; utvrđuje potrebe za usavršavanjem u području
europskih integracija; organizira seminare u okviru ciklusa »Abeceda EU“za
državne službenike i druge obrazovne aktivnosti; surađuje s drugim tijelima
državne uprave u RH, DM/KU, tijelima EU, diplomatskim predstavništvima u RH i
drugim tijelima u pogledu praćenja procesa pristupanja RH EU i drugim temama
vezanim uz EU, te obavlja i druge poslove iz svoje nadležnosti.
U Upravi za potporu procesu pristupanja RH EU ustrojavaju se:
1. Odjel za komunikacijsku strategiju;
2. Odjel za obrazovanje;
3. Tajništvo Pregovaračke skupine.

***1. Odjel za komunikacijsku strategiju***

Članak 58.

Odjel za komunikacijsku strategiju priprema i provodi komunikacijsku strategiju
Vlade RH za informiranje javnosti o raznim aspektima integriranja RH u EU, te
europskih integracija općenito; pruža komunikacijsku potporu pregovaračkom
procesu; informira i surađuje u provođenju komunikacijskih aktivnosti o
integriranju RH u EU i pristupanju europskim organizacijama s drugim tijelima
državne uprave, tijelima lokalne i područne (regionalne) samouprave i nevladinim
organizacijama; obavješćuje opću javnost i interesne skupine o procesu
integriranja RH u EU, te općenito o eurointegracijskim procesima; u području
poslova iz svojeg djelokruga, organizira i provodi posebne projekte, promotivne
aktivnosti, koncipira i piše informativne materijale, organizira i koordinira
rad Nacionalnog foruma za pristupanje EU; priprema i provodi i aktivnosti koje
za cilj imaju informiranje javnosti u zemljama EU o pristupanju RH EU, te
obavlja i druge poslove iz svoje nadležnosti.
Za obavljanje opisanih poslova iz djelokruga rada Odjela ustrojavaju se sljedeći
odsjeci:
1.1. Odsjek za posebne projekte i promotivne aktivnosti;
1.2. Odsjek za komunikacijsku potporu procesu pristupnih pregovora;
1.3. Odsjek za publicistiku.

*1.1. Odsjek za posebne projekte i promotivne aktivnosti*

Članak 59.

Odsjek za posebne projekte i promotivne aktivnosti planira, organizira i provodi
posebne projekte unutar Odjela za komunikacijsku strategiju, kao što su Europski
tjedan, EUQUIZ, Login@Europe, Europa 2020, Europa u Hrvatskoj i besplatni info
telefon 'Halo EU!', te surađuje sa Županijskim savjetima za europske
integracije; održava predavanja za ciljne skupine; organizira i koordinira
informativne kampanje, suradnju s medijima, dizajn i izradu promidžbenih
materijala; organizira posebna događanja, istraživanja javnog mnijenja,
predstavljanje svih aktivnosti i projekata u javnosti zemalja EU o pristupanju
RH EU, te obavlja i druge poslove iz svoje nadležnosti.

*1.2. Odsjek za komunikacijsku potporu procesu pristupnih pregovora*

Članak 60.

Odsjek za komunikacijsku potporu procesu pristupnih pregovora priprema
prijedloge predstavljanja javnosti procesa pristupnih pregovora i ključnih
pitanja koja se pojavljuju u pojedinim poglavljima pregovora, u suradnji s
glavnim pregovaračem i tajnikom Pregovaračke skupine; prati i analizira medijske
objave o procesu pristupnih pregovora, te pojedinih poglavlja pregovora; ažurira
internetske stranice o pregovorima s EU; organizira i provodi aktivnosti vezane
uz organizaciju susreta Nacionalnog foruma za pristupanje Europskoj uniji;
surađuje s Tajništvom Pregovaračke skupine i Odsjekom za publicistiku u izradi
materijala za informiranje šire javnosti o procesu pregovora, te obavlja i druge
poslove iz svoje nadležnosti.

*1.3. Odsjek za publicistiku*

Članak 61.

Odsjek za publicistiku planira, osmišljava i priprema informativne materijale
(publikacije, periodiku, tiskane promotivne materijale i sl.) i druge tekstove
na teme vezane uz europske integracije; koordinira pripremu i izradu dizajna i
prijeloma tekstova za tisak, izrađuje i nabavlja fotografije i ostale materijale
za objavu te surađuje s vanjskim suradnicima; vodi knjižnicu s literaturom o
europskim integracijama; vodi bazu podataka ciljnih skupina i Euro-info točaka
koji su primatelji publikacija o europskim integracijama; distribuira
publikacije i ostale promotivne materijale primateljima iz baze podataka i
Euro-info točkama; vodi brigu o ažuriranju Internetskih stranica MVPEI-a u
dijelu koji se odnosi na rad Uprave za potporu procesu pristupanja RH EU, te
obavlja i druge poslove iz svoje nadležnosti.

***2. Odjel za obrazovanje***

Članak 62.

Odjel za obrazovanje koordinira i provodi opće i specijalizirane obrazovne
aktivnosti vezane uz europske integracije koje pridonose općim i specifičnim
znanjima i vještinama o europskim integracijama i funkcioniranju EU; utvrđuje
potrebe za usavršavanjem u području europskih integracija u suradnji s drugim
tijelima državne uprave; izrađuje plan usavršavanja, koordinira, organizira i
provodi programe obuke i usavršavanja državnih službenika i drugih
zainteresiranih skupina u području europskih integracija (tečajevi, seminari,
radionice, konferencije, predavanja, kraća stručna edukacija u inozemstvu);
surađuje s predstavnicima stranih i domaćih institucija (akademskim, zakladama,
stručnim udrugama i dr.), te stranim predstavništvima u RH, u koordinaciji i
organizaciji obrazovnih aktivnosti; provodi program stipendiranja za
poslijediplomske europske studije u inozemstvu; potiče uvođenje tema (predmeta)
koji se odnose na pitanja europskih integracija u programe hrvatskih škola,
visokih učilišta i sveučilišta i osnivanje specijaliziranih poslije­diplomskih
europskih studija, te obavlja i druge poslove iz svoje nadležnosti.
Za obavljanje opisanih poslova iz djelokruga rada Odjela ustrojavaju se sljedeći
odsjeci:
2.1. Odsjek za stipendije i stručna usavršavanja;
2.2. Odsjek za organizaciju seminara i predavanja.

*2.1. Odsjek za stipendije i stručna usavršavanja*

Članak 63.

Odsjek za stipendije i stručna usavršavanja provodi natječaje za jednogodišnje
poslijediplomske europske studije u inozemstvu, prikuplja podatke o studijima,
osigurava dodatna sredstva za stipendije, brine o isplaćivanju stipendija; u
suradnji s drugim tijelima državne uprave planira zapošljavanje stipendista
Vlade RH iz područja europskih integracija; vodi bazu podataka o bivšim
stipendistima; utvrđuje potrebe za usavršavanjem državnih službenika u području
europskih integracija; u okviru bilateralne suradnje s vladama država članica EU
i drugim državama, različitim institucijama u inozemstvu i RH, zakladama,
sveučilištima i sl. planira, organizira i provodi programe usavršavanja
(tečajevi, seminari, radionice, stručne boravke u inozemstvu) u području
europskih integracija za državne službenike i druge zainteresirane skupine;
koordinira provedbu programa tehničke pomoći u području obrazovanja s drugim
upravama MVPEI-a i tijelima državne uprave, te obavlja i druge poslove iz svoje
nadležnosti.

*2.2. Odsjek za organizaciju seminara i predavanja*

Članak 64.

Odsjek za organizaciju seminara i predavanja organizira i provodi seminare u
okviru ciklusa »Abeceda EU« za državne službenike; izrađuje i prilagođava
nastavne materijale za seminare »Abeceda EU«; organizira seminare za obuku i
permanentno usavršavanje predavača, kao i predavanja na specifične teme vezane
uz europske integracije; organizira seminare, radionice i predavanja za druge
zainteresirane skupine (na područnoj odnosno regionalnoj i lokalnoj razini,
javne institucije, udruge, škole i sl.); potiče uvođenje tema i/ili predmeta
koji se odnose na pitanja europskih integracija u programe hrvatskih škola,
visokih učilišta i sveučilišta i osnivanje specijaliziranih poslijediplomskih
europskih studija, te obavlja i druge poslove iz svoje nadležnosti.

***3. Tajništvo Pregovaračke skupine***

Članak 65.

Tajništvo Pregovaračke skupine prati provedbu ispunjavanja kriterija za članstvo
u EU, identificira poteškoće u provedbi ispunjavanja kriterija za članstvo i o
tome izvješćuje voditelja Državnog izaslanstva, koordinatoricu svih aktivnosti
za izvršenje obveza u procesu pristupanja RH EU i glavnog pregovarača;
identificira, prati i po potrebi predlaže načine koordiniranog istupanja
nadležnih tijela državne uprave po pojedinim horizontalnim pitanjima; prati i
analitički obrađuje pregovarački proces, politiku EU institucija te EU država
članica u pogledu pregovora o pristupanju RH EU; pruža stručnu, tehničku i
administrativnu pomoć Državnom izaslanstvu, Pregovaračkoj skupini i radnim
skupinama za pripremu pregovora po pojedinim poglavljima pregovora – pravne
stečevine EU; prati i koordinira ispunjavanje obaveza koje proizlaze iz
pristupnih pregovora; izrađuje izvješća o tijeku pregovora po svim poglavljima
pregovora; obavlja poslove tehničke obrade i pripreme podloga za rad radnih
skupina za pripremu pregovora po pojedinim poglavljima pregovora – pravne
stečevine EU; tehnički priprema prijedloge pregovaračkih stajališta i ostale
dokumente kojima se ispunjavaju obaveze koje proizlaze iz pristupnih pregovora;
obavlja poslove vezane uz održavanje i obnavljanje baze podataka za potporu
procesu pregovora s EU; izrađuje i predlaže načine elektronskog praćenja tijeka
pregovora po pojedinim poglavljima pregovora te ispunjavanja obaveza koje
proizlaze iz pristupnih pregovora; surađuje s Upravom za koordinaciju prilagodba
pravnom sustavu Europske unije i praćenje provedbe Sporazuma o stabilizaciji i
pridruživanju u pitanjima prilagodbe pravnom sustavu EU, te obavlja i druge
poslove iz svoje nadležnosti.
U Tajništvu Pregovaračke skupine ustrojavaju se:
3.1. Odsjek za praćenje i koordiniranje procesa pregovora;
3.2. Odsjek za potporu Pregovaračkoj skupini;
3.3. Odsjek za informatičku potporu procesu pristupanja EU.

*3.1. Odsjek za praćenje i koordiniranje procesa pregovora*

Članak 66.

Odsjek za praćenje i koordiniranje procesa pregovora prati provedbu ispunjavanja
kriterija za članstvo u EU i o tome izvješćuje voditelja Državnog izaslanstva,
koordinatoricu svih aktivnosti za izvršenje obveza u procesu pristupanja RH EU i
glavnog pregovarača; identificira poteškoće u provedbi ispunjavanja kriterija za
članstvo u EU i o istima izvješćuje voditelja Državnog izaslanstva,
koordinatoricu svih aktivnosti za izvršenje obveza u procesu pristupanja RH EU i
glavnog pregovarača; radi na identificiranju horizontalnih pitanja koja se
pojavljuju u više pregovaračkih poglavlja; prati i po potrebi predlaže načine
koordiniranog istupanja nadležnih tijela državne uprave po pojedinim
horizontalnim pitanjima; usko surađuje s Upravom za koordinaciju prilagodbi
pravnom sustavu EU i praćenje provedbe SSP-a, Odjelom za politička pitanja EU i
Odsjekom za komunikacijsku potporu procesu pregovora; prati i analitički
obrađuje pregovarački proces, politiku EU institucija i EU država članica u
pogledu pregovora o pristupanju RH EU; surađuje s DM/KU, tijelima EU,
diplomatskim predstavništvima u RH i drugim tijelima u pogledu praćenja procesa
pregovora i ispunjavanja kriterija za članstvo u EU; priprema materijale za
sastanke voditelja Državnog izaslanstva, koordinatorice svih aktivnosti za
izvršenje obveza u procesu pristupanja RH EU i drugih dužnosnika po pitanju
pregovora o pristupanju RH EU, te obavlja i druge poslove iz svoje nadležnosti.

*3.2. Odsjek za potporu Pregovaračkoj skupini*

Članak 67.

Odsjek za potporu Pregovaračkoj skupini pruža stručnu, tehničku i
administrativnu pomoć Državnom izaslanstvu, Pregovaračkoj skupini i radnim
skupinama za pripremu pregovora po pojedinim poglavljima pregovora – pravne
stečevine EU; prati i koordinira ispunjavanje obaveza koje proizlaze iz
pristupnih pregovora; surađuje s nadležnim tijelima državne uprave u provedbi i
ispunjavanju kriterija za članstvo; izrađuje izvješća o tijeku pregovora po svim
poglavljima pregovora; obavlja poslove tehničke obrade i pripreme podloga za rad
radnih skupina za pripremu pregovora po pojedinim poglavljima pregovora – pravne
stečevine EU; tehnički priprema prijedloge pregovaračkih stajališta i ostale
dokumente kojima se ispunjavaju obaveze koje proizlaze iz pristupnih pregovora;
po potrebi pruža stručnu podršku Tajništvu Vlade RH u pripremi Koordinacije za
pregovore o pristupanju RH EU; obavlja i sve druge administrativne,
organizacijske i tehničke poslove vezane uz pregovore o pristupanju RH EU, prema
nalogu voditelja Državnog izaslanstva, koordinatorice svih aktivnosti za
izvršenje obveza u procesu pristupanja RH EU, glavnog pregovarača i tajnika
Pregovaračke skupine, te obavlja i druge poslove iz svoje nadležnosti.

*3.3. Odsjek za informatičku potporu procesu pristupanja EU*

Članak 68.

Odsjek za informatičku potporu procesu pristupanja EU obavlja poslove vezane uz
održavanje i obnavljanje baze podataka za potporu procesu pregovora s EU:
obrađuje i unosi podatke, redovito obnavlja podatke i pruža tehničku potporu
korisnicima baze podataka; koordinira korištenje baze podataka za potporu
procesu pregovora s EU; izrađuje i predlaže načine elektronskog praćenja tijeka
pregovora po pojedinim poglavljima pregovora te ispunjavanja obaveza koje
proizlaze iz pristupnih pregovora; sudjeluje u izradi i tehničkoj pripremi
izvješća o tijeku pregovora, te obavlja i druge poslove iz svoje nadležnosti.

**9. UPRAVA ZA KOORDINACIJU PRILAGODBA PRAVNOM SUSTAVU EUROPSKE UNIJE I PRAĆENJE
PROVEDBE SPORAZUMA O STABILIZACIJI I PRIDRUŽIVANJU**

Članak 69.

Uprava za koordinaciju prilagodba pravnom sustavu Europske unije i praćenje
provedbe Sporazuma o stabilizaciji i pridruživanju (u daljnjem tekstu: SSP), u
okviru obavljanja poslova iz područja europskih integracija odnosno pristupanja
RH EU, kao upravna organizacija u sastavu Ministarstva koordinira usklađivanje
pravnog sustava RH s pravnim sustavom EU; vrši analizu usklađenosti pravnog
sustava RH s pravnim sustavom EU; predlaže mjere radi usklađivanja
zakonodavstva; koordinira izradu i prati provedbu Nacionalnog programa RH za
pristupanje EU, te izvješćuje tijela EU i države članice o njegovoj izradi i
provedbi; prati proces usklađivanja i primjene zakonodavstva u državama
članicama EU, te prati integracijske zakonodavne procese država kandidata za
članstvo; prati prilagodbu i napredak u ispunjavanju gospodarskih i pravnih
kriterija za članstvo, a prema poglavljima pravne stečevine EU; daje stručnu
pomoć radnim tijelima Vlade RH, tijelima državne uprave i tijelima lokalne i
područne (regionalne) samouprave u usklađivanju pravnog sustava RH s pravnim
sustavom EU; koordinira i redovito prati provedbu i ispunjavanje obveza
preuzetih SSP-om; koordinira i pruža operativno-stručnu potporu za sastanke
Odbora za stabilizaciju i pridruživanje; sudjeluje u radu drugih tijela
osnovanih SSP-om; u suradnji s Upravom za potporu procesu pristupanja RH EU
obavlja poslove vezane za pružanje stručne i tehničke potpore tijelima
uključenim u procesu pregovaranja s EU o pristupanju RH u punopravno članstvo u
pitanjima prilagodbe pravnom sustavu EU; u okviru obavljanja poslova iz
djelokruga Uprave koordinira aktivnosti i surađuje sa svim državnim tijelima,
DM/KU, Stalnom misijom RH pri EZ, tijelima EU, tijelima međunarodnih
organizacija i saveza te drugim tijelima.
U Upravi za koordinaciju prilagodba pravnom sustavu Europske unije i praćenje
provedbe SSP-a ustrojavaju se:
1. Odjel za analizu usklađenosti pravnog sustava;
2. Odjel za koordinaciju izrade i praćenje provedbe Nacionalnog programa RH za
pristupanje EU;
3. Odjel za praćenje provedbe SSP-a.

***1. Odjel za analizu usklađenosti pravnog sustava***

Članak 70.

Odjel za analizu usklađenosti pravnog sustava vrši analizu usklađenosti pravnog
sustava RH s pravnim sustavom EU i s pravnim instrumentima Vijeća Europe, te
izrađuje mišljenja o usklađenosti nacrta prijedloga propisa s pravnom stečevinom
EU; predlaže metodologiju i mjere za usklađivanje zakonodavstva; prati proces
usklađivanja i primjene zakonodavstva u državama članicama EU, te prati
integracijske zakonodavne procese država kandidata za članstvo u EU; daje
stručnu pomoć radnim tijelima Vlade, tijelima državne uprave i tijelima lokalne
i područne (regionalne) samouprave u usklađivanju pravnog sustava RH s pravnim
sustavom EU; vodi dokumentaciju propisa EU, usklađenih propisa RH i instrumenata
za usklađivanje zakonodavstva, te obavlja i druge poslove iz svog djelokruga.

***2. Odjel za koordinaciju izrade i praćenje provedbe Nacionalnog programa RH za
pristupanje EU***

Članak 71.

Odjel za koordinaciju izrade i praćenje provedbe Nacionalnog programa RH za
pristupanje EU koordinira usklađivanje pravnog sustava Republike Hrvatske s
pravnim sustavom Europske unije; koordinira izradu i prati provedbu Nacionalnog
programa RH za pristupanje EU, te izvješćuje tijela Europske unije i države
članice o njegovoj izradi i provedbi; koordinira aktivnosti tijela državne
uprave radi učinkovitog usvajanja pravne stečevine EU te pruža potrebnu stručnu
podršku tijelima državne uprave tijekom procesa usvajanja pravne stečevine EU;
vodi baze podataka o Nacionalnom programu RH za pristupanje EU; izrađuje
redovita izvješća o provedbi Nacionalnog programa i dostavlja ih Vladi RH i
tijelima državne uprave; prati prilagodbu i napredak u ispunjavanju pravnih i
gospodarskih kriterija za članstvo u EU; pruža podršku tijelima državne uprave
putem izrade analiza o iskustvima drugih država u prilagodbi sustavu EU kao i
aktualnim pitanjima u procesu europskih integracija; sudjeluje u procesu
pregovaranja s Europskom unijom, te pruža stručnu podršku tijelima RH uključenim
u proces pregovaranja s Europskom unijom u pitanjima prilagodbe pravnom sustavu
EU; obavlja poslove izrade pravnih analiza stupnja prilagodbe RH pravnome
sustavu EU, a prema poglavljima pravne stečevine EU, te obavlja i druge poslove
iz svog djelokruga.

***3. Odjel za praćenje provedbe SSP-a***

Članak 72.

Odjel za praćenje provedbe SSP-a koordinira i prati ispunjavanje obveza
preuzetih SSP-om; koordinira i pruža operativno-stručnu potporu za sastanke
Odbora za stabilizaciju i pridruživanje; sudjeluje u radu drugih tijela
osnovanih SSP-om; koordinira izradu dokumenta o samoocjeni napretka RH o
ispunjavanju provedbe kriterija za članstvo u EU, te ga dostavlja Europskoj
komisiji kao podlogu za izradu izvješća o napretku RH; pruža stručnu podršku
tijelima uključenim u provedbu SSP-a; pruža stručnu i tehničku potporu tijelima
uključenim u procesu pregovaranja s Europskom unijom u pitanjima ispunjavanja
obveza preuzetih SSP-om, te obavlja i druge poslove iz svog djelokruga.

**10. UPRAVA ZA FINANCIJSKO-MATERIJALNE POSLOVE**

Članak 73.

Uprava za financijsko-materijalne poslove koordinira, povezuje i usmjerava
obavljanje poslova planiranja, organizacije, financijskih i računovodstvenih
poslova, poslove planiranja i izvršavanja proračuna, brine o pravilnom i
racionalnom korištenju materijalno-financijskih sredstava i imovine; poslova
nabave, sudjeluje u donošenju prijedloga proračuna i rebalansa proračuna; prati
izvršenje Proračuna u službi vanjskih poslova; brine o pravilnom i racionalnom
korištenju materijalno-financijskih sredstava i imovine; obavlja poslove podrške
službe vanjskih poslova; obavlja računovodstvene, financijske, te poslove vezane
uz devizno poslovanje; priprema planove i obavlja postupak nabave za potrebe
službe vanjskih poslova sukladno zakonu; obavlja poslove upravljanja imovinom;
obavlja stručne poslove oko kupnje i najma novih objekata za potrebe DM/KU, te
investicijskog i tekućeg održavanja postojećih; obavlja stručne poslove
opremanja novih i postojećih objekata; obavlja stručne poslove rekonstrukcije i
adaptacije postojećih objekata u vlasništvu Republike Hrvatske; surađuje i
koordinira aktivnosti s Vladom Republike Hrvatske i tijelima državne uprave u
poslovima iz djelokruga rada; obavlja stručne poslove oko opremanja i uređenja
DM/KU, rezidencija i stanova u vlasništvu Republike Hrvatske; priprema
prijedloge ugovora iz svog djelokruga; priprema podloge za donošenje odluka
ravnatelja uprave, nadležnog državnog tajnika i ministra, te obavlja ostale
poslove iz svog djelokruga.
Za obavljanje poslova iz svog djelokruga, u Upravi za financijsko-materijalne
poslove ustrojavaju se sljedeći odjeli:
1. Odjel za financijsko planiranje, pripremu, kontrolu i izvršenje proračuna;
2. Odjel za računovodstvo i knjigovodstvo;
3. Odjel za nabavu;
4. Odjel za upravljanje imovinom i podršku službe vanjskih poslova.

***1. Odjel za financijsko planiranje, pripremu, kontrolu i izvršenje proračuna***

Članak 74.

Odjel za financijsko planiranje, pripremu, kontrolu i izvršenje proračuna
obavlja aktivnosti proračuna; koordinira radom i odgovara za poslove Odsjeka za
financijsko planiranje i pripremu i Odsjeka za izvršenje proračuna, financijsku
analizu i kontrolu; nadzire plaćanje svih obveza sukladno zakonskim propisima;
pruža stručnu pomoć ostalim ustrojstvenim jedinicama; daje podatke u vezi s
evidentiranim troškovima tijekom godine; vodi brigu o izradi prijedloga planova,
analizama, namjenskom trošenju sredstava po izvorima i namjenama; predlaže
izmjene planova sukladno zakonskim propisima; pruža stručnu pomoć ustrojstvenim
jedinicama u vezi s planiranjem i izvršenjem proračuna, te obavlja ostale
poslove iz svog djelokruga.
Za obavljanje poslova i zadaća u Odjelu za financijsko planiranje, pripremu,
kontrolu i izvršenje proračuna ustrojavaju se sljedeći odsjeci:
1.1. Odsjek za financijsko planiranje i pripremu;
1.2. Odsjek za izvršenje proračuna, financijsku analizu i kontrolu.

*1.1. Odsjek za financijsko planiranje i pripremu*

Članak 75.

Odsjek za financijsko planiranje i pripremu izrađuje prijedloge godišnjih i
višegodišnjih proračuna sredstava za rad Ministarstva prema izvorima i
namjenama; usklađuje prijedloge s odobrenim sredstvima u državnom proračunu;
koordinira u izradi pojedinačnih planova svih korisnika i objedinjava ih u
konsolidirane planove; daje nalog Odsjeku za izvršenje proračuna, financijsku
analizu i kontrolu za unos plana u sustav državne riznice; izrađuje kriterije i
podzakonske akte vezane uz potrebe donošenja plana; surađuje s drugim tijelima
državne vlasti, te obavlja ostale poslove iz svog djelokruga.

*1.2. Odsjek za izvršenje proračuna, financijsku analizu i kontrolu*

Članak 76.

Odsjek za izvršenje proračuna, financijsku analizu i kontrolu obavlja poslove
nadzora nad primjenom zakona i drugih propisa koje se odnose na financijsko
poslovanje; prati namjensko korištenje financijskih sredstava odobrenih za rad
ministarstva; izrađuje sve potrebne analize i izvješća u vezi s financijskim
poslovanjem Ministarstva; izrađuje mjesečne planove i rezervira potrebna
sredstva u državnom proračunu u skladu s mjesečnom dinamikom trošenja; surađuje
s državnom riznicom u Ministarstvu financija; izrađuje potrebna izvješća u vezi
s praćenjem trošenja proračunskih sredstava; priprema izliste iz sustava
riznice, te obavlja ostale poslove iz svog djelokruga.

***2. Odjel za računovodstvo i knjigovodstvo***

Članak 77.

Odjel za računovodstvo i knjigovodstvo obavlja sustavno praćenje i evidenciju
transakcija i poslovnih događaja prihoda, primitaka, izdataka i drugih plaćanja;
obavlja sustavno praćenje stanja imovine, obveza i izvora vlasništva; vodi
poslovne knjige: dnevnik, glavne knjige i pomoćne knjige; izrađuje bilance
poslovanja, tromjesečne financijske izvještaje i završni račun i poslove vezane
uz državnu riznicu, te obavlja ostale poslove iz svog djelokruga.
Za obavljanje poslova i zadaća u Odjelu za računovodstvo i knjigovodstvo
ustrojavaju se sljedeći odsjeci:
2.1. Odsjek za računovodstvo;
2.2. Odsjek za devizno poslovanje;
2.3. Odsjek za kapitalnu imovinu.

*2.1. Odsjek za računovodstvo*

Članak 78.

Odsjek za računovodstvo obavlja poslove računovodstvenog poslovanja; pribavlja i
izrađuje izvješća o financijskom poslovanju; obavlja poslove računovodstva i
knjigovodstva za službu vanjskih poslova; vrši usklađivanje i konsolidaciju
računovodstvenih podataka za službu vanjskih poslova; izrađuje završni račun,
polugodišnje i kvartalne izvještaje, te obavlja ostale poslove iz svog
djelokruga.

*2.2. Odsjek za devizno poslovanje*

Članak 79.

Odsjek za devizno poslovanje obavlja poslove koordinacije devizno
financijsko-računovodstvenog poslovanja DM/KU; pribavlja i izrađuje izvješća o
financijskom poslovanju; obavlja devizne poslove računovodstva i knjigovodstva
za Ministarstvo; vrši usklađivanje i konsolidaciju računovodstvenih podataka za
Ministarstvo; obavlja poslove izrade završnog računa, polugodišnjih i kvartalnih
izvještaja, te obavlja ostale poslove iz svog djelokruga.

*2.3. Odsjek za kapitalnu imovinu*

Članak 80.

Odsjek za kapitalnu imovinu obavlja poslove vezane uz praćenje stanja i promjena
na kapitalnoj imovini (osnovnim sredstvima) Ministarstva; obavlja usklađivanje i
konsolidaciju računovodstvenih podataka; obavlja poslove pripremanja uputa,
materijala i koordinaciju za godišnji popis imovine; obavlja poslove izrade
godišnjeg izvješća, te obavlja ostale poslove iz svog djelokruga.

***3. Odjel za nabavu***

Članak 81.

Odjel za nabavu obavlja poslove redovite nabave roba i usluga (dugotrajna
imovina, potrošni materijal, usluge), sukladno utvrđenom postupku nabave,
temeljem Zakona o javnoj nabavi; izrađuje godišnji plan nabave (uključujući i
DM/KU), te prati i usklađuje realizaciju istog sukladno pozicijama proračuna;
kontinuirano vodi evidenciju postupaka nabave male i velike vrijednosti, te
dostavlja evidencijsko izvješće drugom tijelu državne uprave; priprema odluke o
osnivanju stručnog povjerenstva za provedbu postupaka određene nabave; raspisuje
i provodi postupak javnog nadmetanja, te ostale oblike provođenja postupka
nabave, sukladno Zakonu o javnoj nabavi; u suradnji s nadležnom upravom sklapa
ugovore s dobavljačima roba i usluga, vodi evidencije o istima; surađuje s
Odjelom za upravljanje imovinom i podršku službe vanjskih poslova poslove vezano
za preseljenje osobnih stvari diplomata i drugih državnih službenika pri odlasku
i povratku iz DM/KU, te također surađuje u okviru priprema za otpremu raznih
pošiljaka za potrebe DM/KU; kontinuirano prati izmjene i dopune zakona koji
reguliraju djelokrug rada Odjela; obavlja poslove vezano uz stalno i privremeno
skladištenje materijala, poslove materijalne likvidacije računa; vodi poslove
evidencije i organiziranja službenih putovanja, te poslove rezervacije
smještaja; kontaktira i surađuje s drugim tijelima državne uprave,
organizacijskim jedinicama Ministarstva, te sa DM/KU, po poslovima i zadacima iz
svog djelokruga rada, te obavlja i druge poslove iz svog djelokruga.
Za obavljanje poslova i zadaća iz ovog članka u Odjelu za nabavu ustrojavaju se
sljedeći odsjeci:
3.1. Odsjek za pripremu javne nabave;
3.2. Odsjek za izvršenje nabave.

*3.1. Odsjek za pripremu javne nabave*

Članak 82.

Odsjek za pripremu javne nabave priprema podlogu i izrađuje godišnji plan
potreba Ministarstva; priprema pisane odluke o osnivanju stručnih povjerenstava,
sukladno Zakonu o javnoj nabavi, za potrebe provedbe nadmetanja i pripreme
dokumentacije za nadmetanje, u suradnji s drugim ustrojstvenim jedinicama
Ministarstva; vrši ispitivanje tržišta prikupljajući informacije i podatke
relevantne za potrebe stručnih povjerenstava, te raspisuje i provodi postupak
javnog nadmetanja za poslove nabave iz svog djelokruga rada, kao i ostale oblike
postupaka nabave; sklapa ugovore s dobavljačima roba i usluga; zaprima zahtjeve
iskazanih potreba organizacijskih jedinica Ministarstva, te ih sukladno
godišnjem planu nabave prati i usklađuje; kontrolira realizaciju nabave po
pozicijama proračuna; vodi evidenciju nabave Ministarstva (nabave male i velike
vrijednosti), te dostavlja u zakonskom roku izvješće o istom drugom tijelu
državne uprave; zaprima i vodi evidenciju zaprimljenih ulaznih računa; vodi
poslove likvidacija i obrade ulaznih računa; obavlja poslove pisanja i
evidentiranja putnih naloga, organizacije službenih putovanja, te obavlja ostale
poslove iz svog djelokruga.

*3.2. Odsjek za izvršenje nabave*

Članak 83.

Odsjek za izvršenje nabave obavlja poslove operativnog provođenja nabave roba i
usluga; u suradnji s Odjelom za upravljanje imovinom i podršku službe vanjskih
poslova priprema otpremu raznih predmeta, kancelarijskog materijala, sitnog
inventara i dr. sa skladišta, sukladno zahtjevima ustrojstvenih jedinica
Ministarstva, te također, po potrebi, surađuje pri preseljenju diplomata i
državnih službenika Ministarstva; vrši zaprimanje robe na skladište, privremeno
skladištenje iste, te izdavanje robe sa skladišta za potrebe ustrojstvenih
jedinica Ministarstva, kao i za potrebe DM/KU; dostavlja robu iz skladišta do
izdvojenih organizacijskih jedinica Ministarstva; vodi poslove likvidacije i
obrade ulaznih računa, te obavlja ostale poslove iz svog djelokruga.

***4. Odjel za upravljanje imovinom i podršku službe vanjskih poslova***

Članak 84.

Odjel za upravljanje imovinom i podršku službe vanjskih poslova koordinira i
obavlja poslove praćenja, analize stanja i osiguranja materijalno-tehničkih
pretpostavki za rad službe vanjskih poslova; koordinira i obavlja poslove
racionalizacije u korištenju materijalno-financijske imovine službe vanjskih
poslova; poslove planiranja i projekcije godišnjih projekata, materijalnih i
nematerijalnih investicija i izrade izvješća; obavlja poslove upravljanja
imovinom; obavlja stručne poslove oko kupnje i najma novih objekata za potrebe
DM/KU, te investicijsko tekuće održavanje postojećih; obavlja stručne poslove
opremanja novih i postojećih objekata; obavlja stručne poslove rekonstrukcije i
adaptacije postojećih objekata u vlasništvu RH; surađuje i koordinira aktivnosti
s Odjel za financijsko planiranje, pripremu, kontrolu i izvršenje proračuna;
kontaktira i surađuje s Vladom RH i tijelima državne uprave u poslovima iz
djelokruga rada; obavlja stručne poslove oko opremanja i uređenja DM/KU,
rezidencija i stanova u vlasništvu RH; kontaktira i obilazi DM/KU, analizira
stanja, predlaže rješenja, te rješava njihove zahtjeve iz djelokruga rada
Odjela; priprema podloge za donošenje odluka ravnatelja Uprave, državnog tajnika
za organizaciju i upravljanje i ministra, te obavlja ostale poslove iz svog
djelokruga.
Za obavljanje poslova i zadaća iz ovog članka u Odjelu se ustrojavaju sljedeći
odsjeci:
4.1. Odsjek za podršku i praćenje DM/KU;
4.2. Odsjek za upravljanje nekretninama, održavanje i opremanje objekata.

*4.1. Odsjek za podršku i praćenje DM/KU*

Članak 85.

Odsjek za podršku i praćenje DM/KU koordinira i obavlja poslove praćenja,
analize stanja i osiguranja materijalno-tehničkih pretpostavki za rad službe
vanjskih poslova; obavlja poslove racionalizacije u korištenju
materijalno-financijske imovine službe vanjskih poslova; sudjeluje u poslovima
planiranja godišnjih projekata i izrade izvješća; izrađuje prijedloge naputaka,
obavijesti, te priprema podloge za donošenje odluka ravnatelja Uprave i
nadležnog državnog tajnika; kontaktira nadležne odjele i službe unutar i izvan
Ministarstva pri donošenju prijedloga odluka iz svoje nadležnosti; kontaktira i
obilazi DM/KU, te rješava njihove zahtjeve, kao i ostale zahtjeve Ministarstva
iz svoje nadležnosti, te obavlja ostale poslove iz svog djelokruga.

*4.2. Odsjek za upravljanje nekretninama, održavanje i opremanje objekata*

Članak 86.

Odsjek za upravljanje nekretninama, opremanje i održavanje objekata obavlja
stručne poslove pri rekonstrukciji i opremanju Ministarstva, DM/KU, rezidencija
i stanova djelatnika po lokacijama u vlasništvu RH; izrađuje projektni program
za adaptaciju objekata i pripadajuće idejno rješenje (veza na mjere sigurnosti,
protokol); priprema i obavlja poslove investicijskog održavanja; obavlja poslove
upravljanja imovinom; obavlja stručne poslove oko kupnje i najma novih objekata
i investicijsko održavanje postojećih; obavlja poslove racionalizacije u
korištenju materijalno financijske imovine službe vanjskih poslova; kontaktira i
obilazi DM/KU, te rješava njihove zahtjeve iz djelokruga rada Odsjeka; analizira
stanja objekata, izrađuje planove i obavlja poslove tekućeg održavanja
postojećih objekata u vlasništvu RH; izrađuje planove i projekcije godišnjih
investicijskih projekata, materijalnih i nematerijalnih investicija
Ministarstva; sudjeluje u stručnom dijelu izrade polugodišnjih i godišnjih
planova uređenja Ministarstva, te izrađuje izvješća; kontaktira i surađuje s
Vladom Republike Hrvatske i tijelima državne uprave u poslovima iz svog
djelokruga rada; priprema podloge za donošenje odluka ravnatelja uprave i
nadležnog državnog tajnika, te obavlja ostale poslove iz svog djelokruga.

**11. TAJNIŠTVO**

Članak 87.

Tajništvo obavlja organizacijske poslove, pravne poslove, poslove upravljanja
ljudskim resursima i radno-pravnim pitanjima državnih službenika i namještenika
te pomoćne i tehničke poslove; koordinira i obavlja poslove praćenja, analize
stanja i osiguranja tehničkih pretpostavki za rad službe vanjskih poslova;
koordinira, usklađuje i sudjeluje u izradi prijedloga zakona i drugih propisa iz
djelokruga službe vanjskih poslova; surađuje s ostalim tijelima državne uprave i
državne vlasti u pitanjima iz svog djelokruga; daje stručna mišljenja i
tumačenja iz područja primjene zakona i drugih propisa; provodi postupak
osnivanja i zatvaranja DM/KU; sudjeluje u provođenju postupka imenovanja i
razrješenja šefova DM/KU; imenovanja i razrješenja počasnih konzula RH u
inozemstvu; provodi postupak prijama u državnu službu; prati karijerni razvoj;
planira raspored kadrova; provodi postupke planiranja izobrazbe, stručnog
usavršavanja te osposobljavanja državnih službenika i namještenika u službi
vanjskih poslova; priprema rješenja i ugovore o svim radno–pravnim pitanjima
državnih službenika, namještenika, i ugovornog diplomatskog i
administrativno–tehničkog osoblja; provodi postupak ocjenjivanja rada i
učinkovitosti državnih službenika; priprema i obavlja poslove investicijskog i
tekućeg održavanja; obavlja stručne poslove u vezi sa sukcesijom
diplomatsko-konzularne imovine bivše SFRJ, surađuje s ostalim ustrojstvenim
jedinicama Ministarstva i DM/KU u poslovima iz svog djelokruga; priprema
prijedloge za donošenje odluka tajnika ministarstva, državnih tajnika i
ministra, te obavlja ostale poslove iz svog djelokruga.
U Tajništvu se ustrojavaju:
1. Odjel za pravne poslove;
2. Odjel za ljudske resurse;
3. Odjel za opće i tehničke poslove.

***1. Odjel za pravne poslove***

Članak 88.

Odjel za pravne poslove sudjeluje u izradi prijedloga i usklađuje izradu zakona
i drugih propisa iz djelokruga službe vanjskih poslova; izrađuje nacrte
pravilnika, naputaka i drugih podzakonskih akata; daje očitovanja na prijedloge
ugovora iz nadležnosti Tajništva; daje stručna mišljenja i objašnjenja u vezi s
primjenom i provedbom zakona i podzakonskih akata; ostvaruje suradnju s drugim
tijelima državne uprave i vlasti u pitanjima iz svog djelokruga; provodi
postupak osnivanja DM/KU; provodi postupak imenovanja i opoziva počasnih konzula
RH u inozemstvu; priprema materijale za provođenje postupka zbog lakše povrede
službene dužnosti po ovlasti ministra; po prijedlogu ovlaštene osobe pokreće
postupak za tešku povredu službene dužnosti pred Službeničkim sudom; vodi
evidenciju pečata s grbom RH, te obavlja i druge poslove iz svog djelokruga.
Za obavljanje poslova i zadaća iz ovog članka, u Odjelu za pravne poslove
ustrojavaju se sljedeće ustrojstvene jedinice:
1.1. Odsjek za unutarnje pravo i pravnu regulativu;
1.2. Odsjek za postupovno pravo i ostala pravna pitanja.

*1.1. Odsjek za unutarnje pravo i pravnu regulativu*

Članak 89.

Odsjek za unutarnje pravo i pravnu regulativu obavlja poslove praćenja određenih
pravnih područja osobito u pogledu izvršavanja zakona i drugih propisa;
ostvaruje suradnju s drugim tijelima državne uprave i vlasti u pitanjima iz svog
djelokruga; sudjeluje u izradi prijedloga zakona i drugih propisa iz djelokruga
službe vanjskih poslova, izrađuje nacrte pravilnika, naputaka i drugih
podzakonskih akata; daje očitovanja na prijedloge zakonskih odnosno podzakonskih
prijedloga drugih upravnih tijela; daje stručna mišljenja i objašnjenja na
prijedloge ugovora iz nadležnosti Tajništva (ugovori o prodaji, ugovori o zakupu
i najmu nekretnina, ugovori o nabavi i dr.); provodi postupak osnivanja DM/KU;
vodi postupak imenovanja i opoziva počasnih konzula RH u inozemstvu, te obavlja
i druge poslove iz svog djelokruga.

*1.2. Odsjek za postupovno pravo i ostala pravna pitanja*

Članak 90.

Odsjek za postupovno pravo i ostala pravna pitanja sudjeluje u provođenju
postupaka pri nadležnim sudovima; priprema materijale za provođenje postupka
zbog lakše povrede službene dužnosti po ovlasti ministra; po prijedlogu
ovlaštene osobe pokreće postupak za tešku povredu službene dužnosti pred
Službeničkim sudom; provodi postupak imenovanja vojnih izaslanika RH u
inozemstvu; vodi evidenciju pečata s grbom RH, te obavlja i druge poslove iz
svog djelokruga.

***2. Odjel za ljudske resurse***

Članak 91.

Odjel za ljudske resurse organizira i provodi javni natječaj, interni oglas i
oglas pri Zavodu za zapošljavanje za prijam u državnu službu službenika i
namještenika; organizira i provodi interni natječaj za popunu slobodnih mjesta u
DM/KU RH u inozemstvu; provodi upućivanje djelatnika na pripreme za odlazak na
mandat u DM/KU; predlaže raspored djelatnika po povratku iz DM/KU; provodi
postupak ocjenjivanja rada i učinkovitosti državnih službenika; kontinuirano
prati karijerni razvoj i promicanje djelatnika; provodi postupak planiranja
programa izobrazbe državnih službenika i izrade osobnih planova izobrazbe
državnih službenika; provodi postupak izrade prilagodbenih programa za državne
službenike primljene u državnu službu redovnim ili izvanrednim postupkom
prijama; provodi postupak kandidature državnih službenika i ostalih građana RH
za rad u međunarodnim organizacijama i misijama; obavlja istraživanja i analize
poslova i zadataka iz djelokruga rada službe vanjskih poslova; priprema rješenja
i ugovore o svim radno–pravnim pitanjima državnih službenika, namještenika, i
ugovornog diplomatskog i administrativno–tehničkog osoblja te lokalnog osoblja
angažiranog u zemlji primateljici; priprema prijedloge za postupak postavljenja
i opoziva šefova DM/KU; priprema prijedloge rješenja po prigovorima podnijetim
protiv rješenja kojim se odlučuje o pravima i obvezama državnih službenika iz
službe vanjskih poslova; sudjeluje u pripremi odgovora na tužbe u sporovima koji
se vode pri Upravnom sudu RH, vodi bazu očevidnika svih zaposlenih djelatnika i
lokalno angažiranog osoblje, izrađuje statističke analize iz djelokruga rada
Odjela; koordinira sa DM/KU zdravstvenu zaštitu djelatnika i članova njihovih
obitelji na radu u inozemstvu, obavlja sve druge poslove vezane uz njihovu
socijalnu i zdravstvenu zaštitu u RH, te obavlja i druge poslove iz svog
djelokruga.
Za obavljanje poslova i zadaća iz djelokruga Odjela ustrojavaju se sljedeći
odsjeci:
2.1. Odsjek za upravljanje ljudskim resursima;
2.2. Odsjek za radno–pravna pitanja.

*2.1. Odsjek za upravljanje ljudskim resursima*

Članak 92.

Odsjek za upravljanje ljudskim resursima organizira i provodi javni natječaj i
interni oglas za prijam u državnu službu; organizira i provodi interni natječaj
za popunu slobodnih mjesta u sjedištu Ministarstva i DM/KU RH u inozemstvu;
provodi upućivanje djelatnika na pripreme za odlazak na mandat u DM/KU; predlaže
raspored djelatnika po povratku iz DM/KU; provodi postupak ocjenjivanja rada i
učinkovitosti državnih službenika; kontinuirano prati karijerni razvoj i
promicanje djelatnika; provodi postupak planiranja programa izobrazbe državnih
službenika i izrade osobnih planova izobrazbe državnih službenika; provodi
postupak izrade prilagodbenih programa za državne službenike primljene u državnu
službu redovnim ili izvanrednim postupkom prijama; provodi postupak kandidature
državnih službenika i ostalih građana RH za rad u međunarodnim organizacijama i
misijama; obavlja istraživanja i analize poslova i zadataka iz djelokruga rada
službe vanjskih poslova, te obavlja i druge poslove iz svog djelokruga.

*2.2. Odsjek za radno–pravna pitanja*

Članak 93.

Odsjek za radno–pravna pitanja priprema rješenja i ugovore o svim radno-pravnim
pitanjima državnih službenika, namještenika, i ugovornog diplomatskog i
administrativno–tehničkog osoblja te lokalnog osoblja angažiranog u zemlji
primateljici; priprema prijedloge za postupak postavljanje i opoziva šefova
DM/KU; priprema prijedloge rješenja po prigovorima podnijetim protiv rješenja
kojim se odlučuje o pravima i obvezama državnih službenika iz službe vanjskih
poslova; sudjeluje u pripremi odgovora na tužbe u sporovima koji se vode pri
Upravnom sudu RH, vodi bazu očevidnika svih zaposlenih djelatnika i lokalno
angažiranog osoblja, izrađuje statističke analize iz djelokruga rada Odjela;
koordinira s DM/KU zdravstvenu zaštitu djelatnika i članova njihovih obitelji na
radu u inozemstvu, obavlja sve druge poslove vezane uz njihovu socijalnu i
zdravstvenu zaštitu u RH, te obavlja i druge poslove iz svog djelokruga.

***3. Odjel za opće i tehničke poslove***

Članak 94.

Odjel za opće i tehničke poslove obavlja opće, tehničke i organizacijske poslove
u vezi s ostvarivanjem plana i programa rada Ministarstva, te tehničkim
usklađivanjem rada unutarnjih ustrojstvenih jedinica Ministarstva; koordinira i
obavlja poslove praćenja, analize stanja i osiguranja tehničkih pretpostavki za
rad službe vanjskih poslova; vodi zbirku umjetnina; priprema i obavlja poslove
investicijskog i tekućeg održavanja; obavlja stručne poslove u vezi sa
sukcesijom diplomatsko-konzularne imovine bivše SFRJ, sukladno Sporazumu o
sukcesiji imovine bivše SFRJ, Aneks B, te Odluci Vlade Republike Hrvatske kojom
se Ministarstvo zadužuje za koordinaciju i vođenje postupka sukcesije
diplomatsko-konzularne imovine bivše SFRJ; obavlja analize stanja, predlaže
rješenja, te rješava njihove zahtjeve iz djelokruga rada Odjela; priprema
podloge za donošenje odluka ministra, državnog tajnika za organizaciju i
upravljanje i tajnika ministarstva; organizira rad internih ugostiteljskih
usluga i usluga čistoće prostora; organizira transport, selidbe i cargo otpreme,
obavlja poslove primitka i otpreme pismena, evidentiranja i urudžbiranja
pismena; obavlja poslove pismohrane za službu vanjskih poslova; pruža pomoć
DM/KU pri razvrstavanju i pohranjivanju arhivske građe, te obavlja ostale
poslove iz svog djelokruga.
U Samostalnom odjelu za opće i tehničke poslove ustrojavaju se sljedeći odsjeci:
1. Odsjek za sukcesiju i umjetnine;
2. Odsjek za održavanje;
3. Odsjek transporta;
4. Odsjek za pisarnicu i pismohranu.

***1. Odsjek za sukcesiju i umjetnine***

Članak 95.

Odsjek za sukcesiju i umjetnine obavlja stručne poslove podrške Zajedničkom
odboru za sukcesiju imovine bivše SFRJ, surađuje sa Stalnim odborom za sukcesiju
Vlade RH i priprema stručne podloge za sukcesiju diplomatsko-konzularne imovine
bivše SFRJ; izrađuje analize i prijedloge planova za sukcesiju
diplomatsko-konzularne imovine sukladno interesima RH; vodi zbirku umjetnina u
vlasništvu Ministarstva, umjetnina posuđenih od galerija, muzeja i umjetnika;
koordinira i obavlja poslove praćenja, analize stanja i osiguranja tehničkih
pretpostavki za rad službe vanjskih poslova, te obavlja ostale poslove iz svog
djelokruga.

***2. Odsjek za održavanje***

Članak 96.

Odsjek za održavanje službe vanjskih poslova (MVPEI RH i DM/KU) i interne usluge
obavlja sve poslove vezane uz tekuće održavanje objekata i opreme (toplinske
stanice, klima-uređaji, plinski bojleri, instalacije, centralno grijanje,
vodovodne i električne instalacije, protupožarni aparati, dizala, agregati i
dr.); organizira poslove usluga domara i poslova čišćenja; organizira korištenje
usluga vanjskih dobavljača za potrebe raznih tekućih popravaka (fotokopirnih i
telefaks aparata, prozora, roleta, uredskog namještaja, tapetarsko-dekoraterskih
radova, soboslikarskih i ličilačkih radova i dr.); organizira rad internih
ugostiteljskih usluga, te obavlja ostale poslove iz svog djelokruga.

***3. Odsjek transporta***

Članak 97.

Odsjek transporta organizira prijevoz dužnosnika i ostalih djelatnika
Ministarstva za službene potrebe, organizira dežurstva vozača; organizira i
provodi preseljenja dužnosnika i djelatnika Ministarstva pri odlasku ili
povratku s rada iz DM/KU; organizira angažiranje vanjskih suradnika, špeditera i
prijevoznika za ostale potrebe prijevoza i cargo otpreme (cargo prijevoz u
pomorskom, kopnenom i zračnom prijevozu); obavlja različite vrste prijevoza u i
iz DM/KU; organizira održavanje vozila voznog parka Ministarstva i pojedinih
DM/KU; vodi evidenciju o načinu korištenja usluga voznog parka, te obavlja
ostale poslove iz svog djelokruga.

***4. Odsjek za pisarnicu i pismohranu***

Članak 98.

Odsjek za pisarnicu i pismohranu obavlja poslove primitka i otpreme pismena;
poslove klasifikacije i urudžbiranja pismena, akata i predmeta, te evidentiranja
istih u odgovarajuće upisnike uredskog poslovanja; poslove interne dostave po
ustrojstvenim jedinicama; poslove pismohrane za službu vanjskih poslova; poslove
sređivanja, sortiranja, obrade, razvođenja i arhiviranja arhivskog i
registraturnog gradiva; brine o smještaju arhivskog i registraturnog gradiva u
arhivskim spremištima; poslove valorizacije arhivskog i registraturnog gradiva;
vodi brigu i koordinira redovito godišnje i povremeno izlučivanje registraturnog
gradiva; obavlja poslove dearhiviranja i dostavljanja u rad arhiviranog gradiva;
poslove evidentiranja predmeta i akata u odgovarajuće arhivske upisnike; vodi
evidencije fondova u arhivskom spremištu; omogućava ovlaštenim osobama uvid u
arhivsko i registraturno gradivo; pruža pomoć DM/KU RH u inozemstvu pri
obavljanju poslova uredskog poslovanja te razvrstavanju i pohranjivanju arhivske
građe; obavlja poslove izrada nacrta i prijedloga odluka, naputaka, pravilnika i
drugih normativnih akata te različitih izvješća iz svog djelokruga; sudjeluje u
poslovima pripreme djelatnika za odlazak na rad u DM/KU iz područja uredskog
poslovanja i arhivskih poslova, te obavlja i druge poslove iz svog djelokruga.

**12. SAMOSTALNA SLUŽBA ZA HRVATE U INOZEMSTVU I KULTURU**

Članak 99.

Samostalna služba za Hrvate u inozemstvu i kulturu brine o uvažavanju statusa
hrvatskih autohtonih manjina i ostvarivanju njihovih manjinskih prava; prati
provedbu i poštivanje prihvaćenih standarda zaštite manjina u državama u kojima
žive; podupire etničku, vjersku, kulturnu i jezičnu samosvijest, te pravo na
osobitost vlastitog kulturnog života i nacionalnih tradicija; prati promjene u
migracijskoj politici i zakonodavstvu država primateljica; održava stalnu
suradnju s predstavnicima hrvatskih manjinskih organizacija; sudjeluje u
iniciranju, izradi i primjeni dvostranih ugovora o zaštiti prava hrvatskih
nacionalnih manjina; bavi se problematikom Hrvata u inozemstvu te prati njihov
pravni i politički položaj; održava stalnu suradnju s predstavnicima Hrvata u
inozemstvu; skrbi o očuvanju nacionalnog identiteta svih generacija Hrvata u
inozemstvu, te potiče njihov povratak u RH; vodi brigu o doseljenim Hrvatima i
njihovoj prilagodbi životu u RH; izrađuje i predlaže provedbene mjere u cilju
ostvarivanja smjernica zacrtanih Strategijom povratka Hrvata u inozemstvu u RH;
priprema i provodi natječaje usmjerene pružanju potpore Hrvatima u inozemstvu i
doseljenim Hrvatima; radi na kontinuiranom, sustavnom i sadržajnom promicanju
svih aspekata hrvatske kulture u svijetu, te obavlja i druge poslove iz svog
djelokruga.
U Samostalnoj službi za Hrvate u inozemstvu i kulturu ustrojavaju se:
1. Odjel za hrvatske manjine u inozemstvu;
2. Odjel za Hrvate u inozemstvu;
3. Odjel za kulturu.

***1. Odjel za hrvatske manjine u inozemstvu***

Članak 100.

Odjel za hrvatske manjine u inozemstvu brine o uvažavanju statusa hrvatskih
autohtonih manjina u europskim državama i ostvarivanju njihovih manjinskih
prava; prati provedbu i poštivanje prihvaćenih europskih standarda zaštite
manjina u državama u kojima žive; podupire etničku, vjersku, kulturnu i jezičnu
samosvijest manjina, te pravo na osobitost vlastitog kulturnog života i
nacionalnih tradicija; prati promjene u migracijskoj politici i zakonodavstvu
država primateljica; prati problematiku hrvatskih autohtonih manjina, te njihov
pravni i politički položaj; održava stalnu suradnju s predstavnicima hrvatskih
manjinskih zajednica, te surađuje i koordinira s odgovarajućim institucijama u
RH i inozemstvu u vezi ostvarivanja manjinskih prava; sudjeluje u iniciranju,
izradi i primjeni dvostranih ugovora o zaštiti prava hrvatskih nacionalnih
manjina; sudjeluje u raspodjeli novčanih sredstava koja se kao potpora
dodjeljuju hrvatskoj manjini iz državnog proračuna RH i njegovoj provedbi u
suradnji s DM/KU RH, te obavlja i druge poslove iz svog djelokruga.

***2. Odjel za Hrvate u inozemstvu***

Članak 101.

Odjel za Hrvate u inozemstvu radi na stvaranju čvršćih veza i međusobnog
uvažavanja između RH i Hrvata u inozemstvu; skrbi o očuvanju nacionalnog
identiteta svih generacija Hrvata u inozemstvu, te potiče njihov povratak u RH;
informira Hrvate u inozemstvu o političkim, gospodarskim i kulturnim događanjima
u RH, te pruža potrebne informacije za poticanje njihovog ulaganja u hrvatsko
gospodarstvo; pomaže i sudjeluje u realizaciji kulturnih, obrazovnih i
gospodarskih projekata udruga Hrvata u inozemstvu; vodi brigu o doseljenim
Hrvatima i njihovoj prilagodbi životu u RH; pruža administrativnu, upravnu i
tehničku pomoć doseljenim Hrvatima pri ostvarivanju prava iz zdravstvenog te
mirovinskog i invalidskog osiguranja, ishodovanju hrvatskih dokumenata,
ostvarivanju carinskih olakšica, te pruža informacije iz područja rada, ulaganja
i poduzetništva; provodi natječaj za dodjelu stipendija učenicima i studentima;
provodi natječaj za učenje hrvatskog jezika; organizira smještaj u studentske
domove; provodi natječaj VRH za prikupljanje ponuda za financiranje programa i
projekata Hrvata u Bosni i Hercegovini; provodi natječaj za prijavu programa
udruga koje njeguju suradnju i prijateljstvo među zemljama – društva
prijateljstva, te obavlja i druge poslove iz svog djelokruga.
Za obavljanje opisanih poslova iz djelokruga rada Odjela ustrojavaju se sljedeći
odsjeci:
1. Odsjek za Hrvate u inozemstvu;
2. Odsjek za doseljene Hrvate;
3. Odsjek za pripremu i provedbu natječaja.

*1. Odsjek za Hrvate u inozemstvu*

Članak 102.

Odsjek za Hrvate u inozemstvu radi na očuvanju nacionalnog identiteta svih
generacija hrvatskih iseljenika, te potiče njihov povratak u RH; nastoji ojačati
položaj hrvatskih iseljenika kao mosta suradnje između država u kojima žive i
RH; informira iseljeništvo o političkim, gospodarskim i kulturnim događanjima u
RH, te pruža potrebne informacije za poticanje njihovog ulaganja u hrvatsko
gospodarstvo; radi na stvaranju čvršćih veza i međusobnog uvažavanja između
domovinske i iseljene Hrvatske; radi na ostvarivanju prava hrvatskih iseljenika;
pomaže u realizaciji kulturnih, obrazovnih i gospodarskih projekata udruga
iseljenih Hrvata, te obavlja ostale poslove iz svog djelokruga.

*2. Odsjek za doseljene Hrvate*

Članak 103.

Odsjek za doseljene Hrvate vodi brigu o doseljenicima iz inozemstva i njihovoj
prilagodbi životu u RH; pruža pomoć pri uključivanju mladih hrvatskih
doseljenika u hrvatski obrazovni sustav te pri nostrifikaciji inozemnih
srednjoškolskih i visokoškolskih svjedodžbi; potiče mlade hrvatske doseljenike
na studiranje na hrvatskim sveučilištima; pruža administrativnu, upravnu i
tehničku pomoć hrvatskim doseljenicima pri ostvarivanju prava iz zdravstvenog te
mirovinskog i invalidskog osiguranja, ishodovanju hrvatskih dokumenata i
ostvarivanju carinskih olakšica; pruža informacije iz područja rada, ulaganja i
poduzetništva; izrađuje i predlaže provedbene mjere u cilju ostvarivanja
smjernica zacrtanih Strategijom povratka iseljenih Hrvata u RH; predlaže i
provodi promidžbene aktivnosti usmjerene informiranju iseljenih Hrvata o
cjelokupnom državnom sustavu RH putem internetske stranice Informacije za Hrvate
izvan domovine, informativnih publikacija, te organiziranih posjeta iseljenim
Hrvatima i njihovim udrugama; promiče blisku suradnju s institucijama srodnog
djelokruga rada u RH, te obavlja ostale poslove iz svog djelokruga.

*3. Odsjek za pripremu i provedbu natječaja*

Članak 104.

Odsjek za pripremu i provedbu natječaja priprema i provodi natječaj za dodjelu
stipendija učenicima i studentima – pripadnicima hrvatskog naroda izvan RH, koji
se školuju ili studiraju u RH; priprema i provodi natječaj za učenje hrvatskog
jezika na Filozofskom fakultetu u Zagrebu (Croaticum) i Filozofskom fakultetu u
Splitu (Croatica) za pripadnike hrvatskog naroda izvan RH; organizira smještaj u
studentske domove; priprema i provodi natječaj Vlade RH za prikupljanje ponuda
za financiranje obrazovnih, kulturnih, znanstvenih i zdravstvenih programa i
projekata Hrvata u Bosni i Hercegovini; priprema i provodi natječaj za prijavu
programa udruga koje njeguju suradnju i prijateljstvo među zemljama – društva
prijateljstva, te obavlja ostale poslove iz svog djelokruga.

***3. Odjel za kulturu***

Članak 105.

Odjel za kulturu radi na kontinuiranoj, sustavnoj i sadržajnoj promidžbi
hrvatske kulture u najširem smislu, u okvirima zajedničke vanjske kulturne
politike MVPEI i MK, s ciljem predstavljanja nacionalnog kulturnog identiteta RH
kroz likovnu umjetnost, umjetničku fotografiju, glazbu, film, ples, te
gastronomiju, s ciljem održavanja pozitivnog imagea RH u svijetu; usklađuje sve
promidžbene aktivnosti s prioritetnim vanjskopolitičkim procesima; usklađuje
promidžbu i usko surađuje s Ministarstvom kulture; zadaće na području promidžbe
kulture u svijetu, definirane unutar djelokruga MVPEI, provode se kontinuiranim
i sustavnim usklađivanjem s upravama, stalnim komuniciranjem s DM/KU, dnevnim
kontaktima s resornim tijelima državne uprave, te kulturnim, obrazovnim i
znanstvenim institucijama u RH; promiče bilateralne i multilateralne kulturne,
obrazovne i znanstvene odnose i suradnju (sklapanje ugovora i programa kulturne,
obrazovne i znanstvene suradnje); koordinira organizaciju predviđenih glazbenih,
scenskih, muzejsko-galerijskih, izdavačkih i filmskih projekata u suradnji s
DM/KU; provodi aktivnosti promidžbe temeljem stavke proračuna T777036 »Promidžba
kulture u svijetu«, te obavlja ostale poslove iz svog djelokruga.

**13. DIPLOMATSKI PROTOKOL**

Članak 106.

Diplomatski protokol, kao samostalna služba u sastavu Ministarstva, obavlja
poslove pripreme, izrade i provođenja programa putovanja u inozemstvo
predsjednika Vlade RH, te pripremu i provođenje protokolarnih aktivnosti
ministra i državnih tajnika; priprema, izrađuje i provodi programe boravka u RH
stranih predsjednika vlada i ministara vanjskih poslova, a po potrebi i drugih
visokorangiranih stranih dužnosnika, te koordinira ceremonijalne aktivnosti od
posebnog značenja za RH; koordinira aktivnosti koje se odnose na ostvarivanje
prava predstavnika drugih država i međunarodnih organizacija u RH; na prijedlog
predsjednika Vlade RH i ministra Diplomatski protokol priprema i provodi i druge
protokolarne aktivnosti, te obavlja i druge poslove iz svog djelokruga.
U Diplomatskom protokolu ustrojavaju se:
1. Odjel za ceremonijal i posjete;
2. Odjel za imunitete i privilegije.

***1. Odjel za ceremonijal i posjete***

Članak 107.

Odjel za ceremonijal i posjete obavlja stručne, organizatorske i tehničke
poslove protokola za potrebe Ministarstva, a po potrebi i drugih ministarstava;
organizira poslove u vezi s ceremonijalnim pravilima za sve prigode, preseanse
domaćih i stranih dužnosnika, preseanse zastava, te provodi aktivnosti vezane za
službene posjete i putovanja državnih dužnosnika o čijim programima brine
Diplomatski protokol; za potrebe protokola sudjeluje u organizaciji, pripremi i
provedbi programa aktivnosti ministra i državnih tajnika, kao i pripremi, izradi
i provedbi programa putovanja u inozemstvo predsjednika Vlade RH; priprema,
izrađuje i provodi program boravka stranih dužnosnika (predsjednika vlada,
potpredsjednika vlada, ministara vanjskih poslova i ostalih po potrebi);
organizira prikupljanje podataka i pripremu kalendara posjeta putovanja;
neposredno je uključen u rad organizacijskih odbora, međunarodnih skupova u RH
na razini država; po potrebi organizira i suorganizira godišnja i druga
okupljanja diplomatskog zbora u organizaciji Ureda Predsjednika RH, predsjednika
Hrvatskoga sabora, predsjednika Vlade RH i Ministarstva; predlaže plan sredstava
i troškove putovanja dužnosnika u inozemstvo i stranih posjeta iz inozemstva;
brine o osiguranju prijevoza za strana izaslanstva; osmišljava darove ministra i
državnih tajnika za strane dužnosnike; organizira vođenje evidencije uručenih
darova; vodi brigu o dočeku stranih novoakreditiranih veleposlanika, te o
predaji njihovih kopija vjerodajnica; posebice vodi brigu o ceremonijalnom
diplomatskom dopisivanju, te obavlja i druge poslove iz svog djelokruga.

***2. Odjel za imunitete i privilegije***

Članak 108.

Odjel za imunitete i privilegije organizira i obavlja stručne, organizatorske i
tehničke poslove u vezi s primjenom Bečkih konvencija i pozitivnih propisa RH,
ažurira izdavanje diplomatskih lista, viziranje putovnica i izdavanje
diplomatskih osobnih dokumenata, franšiza, te kontrolira evidenciju njihovih
korištenja; prima i vodi postupak po zahtjevima za primanje zamolbi za agremane
i egzekvature; surađuje u izradi međunarodnih ugovora u kojima se Misijama i
njihovim članovima omogućuju olakšice u skladu s Bečkim konvencijama; kontrolira
rad na ovjeri obrazaca za ostvarenje olakšica; nadzire pisanje čestitki i drugih
pisama stranim državnicima; vodi diplomatsko protokolarnu korespondenciju;
ostvaruje kontakte s DM/KU, posebno vezano uz primjenu uzajamnosti; surađuje s
gradskim vlastima, te obavlja i druge poslove iz svog djelokruga.

**14. DIPLOMATSKA AKADEMIJA**

Članak 109.

Diplomatska akademija, kao samostalna služba u sastavu Ministarstva, organizira
i provodi stručno usavršavanje kroz opće i posebne programe iz područja
diplomacije, vanjske politike i međunarodnih odnosa, kao i drugih područja
važnih za službu vanjskih poslova, putem različitih oblika stručne izobrazbe,
uključujući međunarodnu suradnju i projekte razvojne pomoći, provodi pripreme
državnih službenika i namještenika za rad u DM/KU, organizira i provodi
usavršavanje i učenje stranih jezika za službenike i namještenike Ministarstva,
objavljuje stručne publikacije; organizira rad Knjižnice Ministarstva, te
obavlja i druge poslove iz svojeg djelokruga.
Za obavljanje poslova i zadaća u Diplomatskoj akademiji ustrojavaju se sljedeći
odjeli:
1. Odjel za diplomatsko usavršavanje i izdavaštvo;
2. Odjel za pripreme za rad u DM/KU i strane jezike.

***1. Odjel za diplomatsko usavršavanje i izdavaštvo***

Članak 110.

Odjel za diplomatsko usavršavanje i izdavaštvo obavlja sljedeće aktivnosti:
osmišljava, predlaže, organizira i provodi stručno usavršavanje iz područja
diplomacije, vanjske politike i međunarodnih odnosa za državne službenike i
namještenike Ministarstva, kao i drugih tijela državne uprave RH koja se bave
odnosima s inozemstvom; predlaže, organizira i provodi stručne diplomatske
studije, kao i specijalističke diplomatske, konzularne i administrativne
tečajeve; surađuje u razvoju poslijediplomskih studija iz svojeg djelokruga;
uspostavlja i provodi suradnju sa stranim diplomatskim akademijama i drugim
institucijama, zakladama i drugim organizacijama; priprema, organizira i provodi
projekte razvojne pomoći susjednim i drugim državama u području diplomatskog
usavršavanja; organizira i provodi savjetničke i druge stručne ispite u službi
vanjskih poslova RH; kontinuirano prati, predlaže, provodi, kontrolira i
evidentira stručno usavršavanje službenika Ministarstva iz svojeg djelokruga;
provodi natječaje i predlaže kandidate za diplomatske stipendije i druge
studijske boravke u inozemstvu; osmišljava, predlaže, organizira i provodi
međunarodne, regionalne i domaće seminare, simpozije, konferencije, tribine,
okrugle stolove i predavanja; objavljuje stručne publikacije iz svojeg
djelokruga, nabavlja stručnu literaturu, organizira rad knjižnice i čitaonice
Ministarstva; priprema sadržaje za Internet stranice i za 'e-learning' sustav
Ministarstva, te obavlja i druge poslove iz svojeg djelokruga.

***2. Odjel za pripreme za rad u DM/KU i strane jezike***

Članak 111.

Odjel za pripreme za rad u DM/KU i strane jezike utvrđuje program priprema
šefova DM/KU prije preuzimanja dužnosti, profesionalnih i ugovornih diplomata,
te administrativnih službenika koji su odlukom ministra raspoređeni na rad u
DM/KU, prilagođen prethodnim znanjima, specifičnostima zemlje primateljice i
vrstama poslova; organizira i provodi programe priprema za svakog pojedinog
dužnosnika i službenika u suradnji s drugim ustrojstvenim jedinicama
Ministarstva, ostalim državnim tijelima i drugim ustanovama u RH; osmišljava,
organizira i provodi učenje i usavršavanje stranih jezika za službenike
Ministarstva sukladno Zajedničkom europskom referentnom okviru za jezike (CEFR);
osmišljava i provodi tečajeve stranih jezika, prilagođene ciljnim skupinama
službenika, te individualno usavršavanje, prilagođeno specifičnom djelokrugu
rada dužnosnika i službenika; vodi internu evidenciju dokumentacije iz
djelokruga rada, te obavlja i druge poslove iz svojeg djelokruga.

**15. SAMOSTALNA SLUŽBA ZA PREVOĐENJE IZ PODRUČJA EUROPSKIH INTEGRACIJA**

Članak 112.

Samostalna služba za prevođenje iz područja europskih integracija izrađuje
vjerodostojnu hrvatsku inačicu zakonodavstva EU-a, kako bi se osiguralo da
hrvatski postane jedan od službenih jezika EU-a, pa stoga obavlja poslove
prevođenja, redakture i lekture, odnosno koordinacije prevođenja, redaktura i
lekture akata primarnog i sekundarnog zakonodavstva EU-a na hrvatski jezik, te
surađuje s relevantnim institucijama EU-a na području prevođenja i pravne
redakture; u okviru pristupanja RH EU-u također obavlja poslove prevođenja i
redakture, te koordinacije prevođenja, redakture i lekture relevantnog domaćeg
zakonodavstva i drugih dokumenata vezanih na pregovore s EU-om na jedan od
službenih jezika EU-a; priprema prijedloge za uspostavljanje jedinstvene
terminologije EU-a; priprema i redovito ažurira pojmovnike terminologije EU-a na
hrvatskom jeziku; unosi podatke u baze podataka u svrhu koordinacije svih
područja rada prevoditelja i terminologa; unosi i održava sadržaj baze podataka
prijevoda propisa EU-a na hrvatskom jeziku; unosi i održava sadržaj baze
podataka prevedenih i redigiranih dokumenata pravne stečevine EU-a na europskoj
bazi CCVista, unosi i održava sadržaj baze podataka prijevoda propisa RH na
jednom od službenih jezika EU-a; održava suradnju sa stručnjacima iz pojedinih
područja pravne stečevine i osniva i koordinira rad grupa za pravnu redakturu;
organizira programe stručne izobrazbe za djelatnike Samostalne službe za
prevođenje kao i za prevoditelje, redaktore i lektore koji rade kao vanjski
suradnici putem seminara, konferencija i tečajeva, studijskih putovanja i sl.;
priprema metodološke i ostale upute za rad za unutarnju uporabu u Samostalnoj
službi, kao i za vanjske suradnike; priprema i provodi iskaz interesa za
prevoditeljske, redaktorske i lektorske usluge vanjskih suradnika; potiče
istraživački rad iz područja metodologije prevođenja i terminološke obrade;
potiče unaprjeđivanje prevoditeljske struke, te obavlja ostale poslove iz svog
djelokruga.
U Samostalnoj službi za prevođenje iz područja europskih integracija ustrojavaju
se:
1. Odjel za prevođenje pravne stečevine EU-a na hrvatski jezik;
2. Odjel za prevođenje zakonodavstva RH.

***1. Odjel za prevođenje pravne stečevine EU-a na hrvatski jezik***

Članak 113.

Odjel za prevođenje pravne stečevine EU-a na hrvatski jezik izrađuje
vjerodostojnu hrvatsku inačicu zakonodavstva EU-a, pa obavlja poslove
koordinacije prevođenja, jezične i stručne redakture i lekture, jezičnu i pravnu
redakturu i lekturu prijevoda akata primarnog i sekundarnog zakonodavstva EU-a i
Vijeća Europe, održava baze podataka u svrhu koordinacije svih područja rada
prevoditelja, redaktora, lektora i terminologa, stvara i održava baze podataka
prijevoda propisa EU-a na hrvatskom jeziku, unosi i održava sadržaj baze
podataka prevedenih i redigiranih dokumenata pravne stečevine EU-a na europskoj
bazi CCVista, u suradnji sa stručnjacima iz različitih područja i s
prevoditeljima priprema prijedloge za uspostavljanje jedinstvene terminologije
EU-a te priprema i redovito ažurira pojmovnike terminologije EU-a na hrvatskom
jeziku, surađuje sa stručnim tijelima i institucijama u vezi s pravnom
terminologijom i prijevodima pravnih akata, priprema i provodi iskaz interesa za
prevoditeljske i lektorske usluge vanjskih suradnika; priprema metodološke i
ostale upute za rad za uporabu u Samostalnoj službi, kao i za vanjske suradnike,
priprema terminologiju i unosi je u elektroničku bazu podataka te obavlja ostale
poslove iz svog djelokruga.

***2. Odjel za prevođenje zakonodavstva RH***

Članak 114.

Odjel za prevođenje zakonodavstva RH obavlja poslove koordinacije prevođenja,
redakture i lekture, te prevođenja i jezične redakture na engleski jezik,
odnosno jedan od službenih jezika EU-a, prevedenih hrvatskih propisa i ostalih
dokumenta vezanih na proces pregovora, izrađuje priručnike, glosare i pojmovnike
u svrhu ujednačenih prijevoda hrvatskih propisa i drugih dokumenata na engleski
jezik; bavi se prikupljanjem, obradom i usklađivanjem glosara temeljem analize
prevedenih tekstova; vodi opsežnu bazu podataka i priprema potvrđene termine za
objavu na webu, priprema glosare za tisak prema stručnim područjima; surađuje s
pojedinim istaknutim stručnjacima i institucijama prema traženim stručnim
područjima i tijelima državne uprave radi uspostave i primjene ujednačene
terminologije; organizira programe stručne izobrazbe za djelatnike Odjela kao i
za vanjske suradnike; unosi podatke u bazu podataka u svrhu koordinacije svih
područja rada prevoditelja, lektora i terminologa; održava sadržaj baze podataka
prijevoda propisa RH na jednom od službenih jezika EU-a; priprema i provodi
iskaz interesa za prevoditeljske usluge vanjskih suradnika; priprema metodološke
i ostale upute za rad za unutarnju uporabu u Odjelu, kao i za vanjske suradnike,
te obavlja ostale poslove iz svog djelokruga.

**16. SAMOSTALNA SLUŽBA ZA MEĐUNARODNO PRAVO**

Članak 115.

Samostalna služba za međunarodno pravo ustrojstvena je jedinica Ministarstva
koja obavlja upravne i stručne poslove vezane uz praćenje i analiziranje općih i
posebnih pitanja međunarodnog javnog i privatnog prava (posebice međunarodnog
prava mora, prava međunarodnih organizacija i statusnih pitanja međunarodnih
organizacija, međunarodnog diplomatskog i konzularnog prava, međunarodnog
humanitarnog prava i međunarodnog prava zaštite okoliša, međunarodnog trgovačkog
i prometnog prava, međunarodnog imovinskog i kaznenog prava); obavlja poslove i
zadaće u vezi praćenja međunarodnopravnih aspekta odnosa Republike Hrvatske s
Europskom unijom; obavlja stručne poslove u postupku sklapanja, potvrđivanja,
objave, stupanja na snagu te registracije međunarodnih ugovora sukladno Zakonu o
sklapanju i izvršavanju međunarodnih ugovora; obavlja poslove i zadaće u vezi s
državnom granicom i graničnim režimima; surađuje s drugim tijelima državne
uprave i drugim državnim tijelima vezano uz pitanja iz djelokruga Samostalne
službe, te obavlja i druge poslove iz svog djelokruga.
U Samostalnoj službi za međunarodno pravo ustrojavaju se:
1. Odjel za međunarodno javno pravo i međunarodnopravna pitanja Europske unije;
2. Odjel za međunarodne ugovore;
3. Odjel za granice.

***1. Odjel za međunarodno javno pravo i međunarodnopravna pitanja Europske unije***

Članak 116.

Odjel za međunarodno javno pravo i međunarodnopravna pitanja Europske unije
izrađuje stručna mišljenja o međunarodnopravnom položaju i obvezama Republike
Hrvatske u međunarodnim odnosima, općim i posebnim pitanjima međunarodnog prava
od značaja za Republiku Hrvatsku i službu vanjskih poslova; prati
međunarodnopravne aspekte sukcesije (glede ugovora, imovine, arhiva, sukcesije
bivše SFRJ glede međunarodnih ugovora), te međunarodnopravne aspekte osnivanja,
razvoja i djelovanja međunarodnih sudova (kao što su Međunarodni kazneni sud
(ICC), Međunarodni kazneni sud za područje bivše Jugoslavije (ICTY) te
Međunarodni sud (ICJ)); obavlja poslove i zadaće vezane uz međunarodnopravne
aspekte odnosa Republike Hrvatske s Europskom unijom, sudjeluje u postupku
sklapanja međunarodnih ugovora s Europskom zajednicom i njezinim državama
članicama, te izrađuje mišljenja o međunarodnopravnim aspektima primjene tih
ugovora; sudjeluje u postupku prilagodbe međunarodnih ugovora Republike Hrvatske
s pravnom stečevinom Zajednice (acquisom); sudjeluje u radu odbora osnovanih za
praćenje provedbe Sporazuma o stabilizaciji i pridruživanju, kao i stručnim
skupinama osnovanim za reguliranje pojedinih pitanja u postupku pridruživanja,
izradom stajališta Republike Hrvatske o pojedinim pitanjima vezanim uz odnose s
Europskom unijom s aspekta postojećih prava i obveza Republike Hrvatske na
temelju običajnog i ugovornog međunarodnog prava, te obavlja i druge poslove iz
svog djelokruga.

***2. Odjel za međunarodne ugovore***

Članak 117.

Odjel za međunarodne ugovore sudjeluje u pripremi i postupku sklapanja
međunarodnih ugovora na pregovorima, obavlja stručne poslove u vezi potvrđivanja
i objave stupanja na snagu međunarodnih ugovora kao i poslove u vezi
registracije međunarodnih ugovora u skladu s člankom 102. Povelje Ujedinjenih
naroda; vodi Zbirku međunarodnih ugovora i evidenciju izvornika međunarodnih
ugovora koje je sklopila odnosno kojih je stranka Republika Hrvatska, te obavlja
stručne poslove u vezi trajne pohrane i čuvanja dvostranih i mnogostranih
međunarodnih ugovora i međunarodnih akata; obavlja stručne poslove i radnje
prema depozitarima mnogostranih međunarodnih ugovora (izrada isprava
diplomatskog priopćavanja o ispunjenju unutarnjih pravnih uvjeta za stupanje
međunarodnih ugovora na snagu); obavlja depozitarske funkcije vezano uz
međunarodne ugovora kojih je Republika Hrvatska depozitar; osmišljava i prati
ostvarivanje projektnih zadataka informatizacije Odjela i Zbirke međunarodnih
ugovora; obavlja stručne i tehničke poslove pripreme međunarodnih ugovora koje
sklapa Republika Hrvatska za potpisivanje, tehničku obradu, tiskanje izvornika
na diplomatskom papiru i uvezivanja tekstova međunarodnih ugovora, poslove
pečaćenja međunarodnih ugovora, pripreme i izrade ratifikacijskih isprava, te
obavlja i druge poslove iz svog djelokruga.

***3. Odjel za granice***

Članak 118.

Odjel za granice obavlja poslove i zadaće u vezi s međunarodnopravnim aspektima
državne granice i graničnih režimima; posebno obavlja one poslove i zadaće one
koji su posebnim propisom stavljeni u nadležnost Komisije za granice Vlade
Republike Hrvatske; surađuje s nadležnim tijelima državne uprave u rješavanju
graničnih pitanja i provedbi granične politike Vlade Republike Hrvatske;
istražuje i prikuplja potrebnu dokumentaciju, analizira i priprema stručne,
pravne i tehničke podloge za pregovore sa susjednim zemljama koje vode mješovita
ili međudržavna povjerenstva; priprema sklapanje i izvršavanje međunarodnih
ugovora o razgraničenju i utvrđivanju granične crte, graničnim prijelazima,
režimu granične kontrole, pograničnom prometu i suradnji i drugo; obavlja
stručne, tehničke i administrativne poslove za potrebe rada Savjeta za granice
Vlade Republike Hrvatske, te druge poslove u vezi s provedbom utvrđene vanjske
politike koji se odnose na državnu granicu i granične režime; sudjeluje u
rješavanju povreda državne granice i graničnih incidenata, te prati i koordinira
radove i zahvate u užem području državne granice; sudjeluje u aktivnostima
kojima druge države i međunarodne organizacije potiču, razvijaju i sufinanciraju
projekte osuvremenjivanja i standardizacije rada graničnih službi, pogranične
suradnje, te obavlja druge poslove iz svog djelokruga.

**17. SAMOSTALNA SLUŽBA ZA ANALITIKU I INFORMIRANJE**

Članak 119.

Samostalna služba za analitiku i informiranje analizira provedbu vanjske
politike Republike Hrvatske, te daje prijedloge za poboljšanje međunarodnog
položaja RH, odnosno djelovanja u pojedinim segmentima vanjske politike RH;
priprema prijedloge stajališta i druge analitičke materijale o pojedinim
vanjskopolitičkim temama, svjetskim događanjima i razvojnim trendovima; priprema
planske i strateške dokumente Ministarstva; sudjeluje u pripremama za pregovore
i bilateralne i multilateralne konzultacije i nazočna je pregovorima i
konzultacijama; priprema govore, javne i medijske nastupe čelnika Ministarstva;
sudjeluje u organizaciji konferencija o relevantnim temama i u pripremi
međuresornih analitičkih projekata; priprema godišnjak Ministarstva i druge
slične publikacije; obavlja poslove dnevnoga internog informiranja Ministarstva
i DM/KU RH, priprema dnevna izvješća koja se temelje na obrađenim prilozima
domaćih i stranih medija, priprema tjedne i mjesečne preglede, najave zbivanja,
te obavlja druge poslove iz svog djelokruga.
U Samostalnoj službi za analitiku i informiranje ustrojavaju se:
1. Odjel za analitiku i govore;
2. Odjel za informiranje;
3. Odjel za informacijsko-komunikacijski sustav (IKOS).

***1. Odjel za analitiku i govore***

Članak 120.

Odjel za analitiku i govore izrađuje političke analize o hrvatskoj vanjskoj
politici i međunarodnom položaju RH te daje prijedloge za njegovo poboljšanje;
izrađuje prijedloge stajališta o pojedinim vanjskopolitičkim temama, svjetskim
događanjima i razvojnim trendovima; priprema planske dokumente za Ministarstvo,
uključujući i godišnji plan rada Ministarstva i mjesečne najave događaja;
priprema strateške dokumente za područje vanjske politike za koje je nadležno
Ministarstvo; sudjeluje u pripremi temeljnih pravnih dokumenata iz nadležnosti
Ministarstva; priprema i sudjeluje u bilateralnim i multilateralnim
konzultacijama; organizira konzultacije sa sličnim službama drugih institucija
državne uprave RH o pitanjima koja imaju utjecaja na vanjsku politiku, priprema
i vodi zajedničke analitičke projekte s tim službama; organizira konzultacije s
analitičkim službama ministarstava vanjskih poslova drugih država i međunarodnih
organizacija; priprema govore odnosno zajedno s drugim odjelima Ministarstva
priprema teze za govore za čelnike Ministarstva, a po nalogu i za najviše
dužnosnike RH; priprema stručne članke za objavu u stručnim časopisima i
publikacijama te sudjeluje i u drugim pripremama medijskih te javnih nastupa
dužnosnika; analizira govore i medijske istupe stranih dužnosnika relevantne za
RH; sudjeluje u pripremi i prezentaciji hrvatske vanjske politike u domaćoj i
stranoj javnosti, uspostavlja i održava odnose s domaćim i stranim istraživačkim
institucijama, akademskom zajednicom i nevladinim organizacijama radi
formuliranja i promocije hrvatske vanjske politike, organizira ili sudjeluje u
pripremi konferencija, okruglih stolova i drugih skupova o vanjskopolitičkim
temama; priprema godišnjak Ministarstva i druge stručne publikacije; vodi bazu
podataka o diplomatskim aktivnostima najviših dužnosnika; prikuplja i čuva
analitičku arhivu te arhivu pripremljenih govora, te obavlja druge poslove iz
svog djelokruga.

***2. Odjel za informiranje***

Članak 121.

Odjel za informiranje službe vanjskih poslova obavlja poslove dnevnog
informiranja Ministarstva i DM/KU RH; priprema biltene koji se temelje na
obrađenim prilozima iz domaćih i stranih medija i drugih otvorenih izvora;
izrađuje posebna izvješća, preglede ili informacije za potrebe službe vanjskih
poslova; bavi se odabirom i prevođenjem članaka iz stranog tiska, agencijskih
vijesti, radija i TV postaja; koordinira internu i eksternu elektronsku
komunikaciju; pohranjuje prikupljena izvješća u Odjelu u elektronskom i
papirnatom obliku; obavlja poslove dnevnog informiranja Ministarstva i DM/KU RH;
priprema izvješća koja se temelje na obrađenim prilozima iz domaćih i stranih
medija, obavlja poslove prevođenja svih vrsta tekstova s hrvatskog na strane
jezike i obratno kao i lektoriranje tekstova; obavlja poslove dnevnog
informiranja službe vanjskih poslova; prati i analizira domaće i međunarodne
novinske i elektronske medije i ostale otvorene izvore; planira i organizira
praćenje i prevođenje iz tih izvora; obavlja poslove prevođenja, uređuje
izvješća na temelju tako prikupljenih priloga; obrađuje i priprema posebna
izvješća u svrhu informiranja službe vanjskih poslova; izrađuje periodične
preglede medija za potrebe ministra, državnih tajnika i ostalih dužnosnika
Ministarstva, te obavlja i druge poslove iz svog djelokruga.

***3. Odjel za informacijsko-komunikacijski sustav (IKOS)***

Članak 122.

Odjel za informacijsko-komunikacijski sustav (IKOS) prima političku
dokumentaciju za distribuciju kroz informacijsko-komunikacijski sustav (IKOS) i
pregledava je, te po potrebi usklađuje njezine tehničke i druge parametre
sukladno utvrđenim standardima; sudjeluje u standardizaciji oblika i vrsta
političke dokumentacije koja se stvara u sustavu službe vanjskih poslova;
izrađuje dnevne preglede na osnovi objavljenih dokumenata na IKOS-u o
najznačajnijim političkim pitanjima; vodi statistiku objavljenih dokumenata, te
obavlja i druge poslove iz svog djelokruga.

**18. SAMOSTALNI ODJEL ZA UNUTARNJI NADZOR, FINANCIJSKO UPRAVLJANJE I KONTROLU**

Članak 123.

Samostalni odjel za unutarnji nadzor, financijsko upravljanje i kontrolu
sustavno provodi nadzor rada DM/KU RH u inozemstvu, upravnih organizacija i
unutarnjih ustrojstvenih jedinica Ministarstva; provodi naknadne kontrole;
provjerava i utvrđuje usklađenost poslovanja s međunarodnim konvencijama,
zakonima, propisima, naputcima i utvrđenim internim procesima i postupcima, te
misijom i ciljevima Ministarstva, kako bi se postiglo zakonito, djelotvorno,
učinkovito, usklađeno i etično obavljanje poslova iz djelokruga rada; nadzire
ustroj, strukturu, popunjenost i upravljanje kadrovima, organizaciju rada i
unutarnje odnose; vrši kontrolu poslovanja i propisane dokumentacije; provjerava
način i kvalitetu komunikacije, prethodnih kontrola i izvješćivanja; utvrđuje
stanje objekata u vlasništvu te način upravljanja povjerenom imovinom i
sredstvima, stupanj opremljenosti DM/KU te unutarnjih ustrojstvenih jedinica,
stanje sigurnosti i uvjete života i rada zaposlenih; utvrđuje propuste,
nepravilnosti i nezakonitosti; daje upute za pravilan, propisan i profesionalan
rad; sastavlja izvješća o nadzoru s prijedlogom mjera za otklanjanje propusta,
nepravilnosti i nezakonitosti, te standardizaciju i unaprjeđenje rada; po
potrebi inicira pokretanje postupka za utvrđivanje odgovornosti za povredu
službene dužnosti; u dijelu financijskog upravljanja i kontrola (FMC) sudjeluje
i koordinira uspostavu, provedbu i razvoj financijskog upravljanja i kontrola na
svim razinama, u svim ustrojstvenim jedinicama MVPEI i DM/KU; pomaže voditelju
za FMC u izradi i izmjenama Plana provedbe i razvoja FMC u MVPEI; koordinira,
sudjeluje i pomaže u izradi popisa i opisa poslovnih procesa, izradi knjige/mape
poslovnih procesa, utvrđivanju i procjeni mogućih rizika; sudjeluje i pomaže pri
uspostavi prethodnih kontrola, te provodi naknadne kontrole; sudjeluje i pomaže
voditelju u praćenju, procjeni i razvoju FMC; sudjeluje u pripremanju izvješća o
stanju FMC; podnosi godišnja izvješća; predlaže godišnje planove rada; surađuje
s Kabinetom ministra, državnim tajnicima, osobom zaduženom za nepravilnosti u
MVPEI, Samostalnim odjelom za unutarnju reviziju i ostalim ustrojstvenim
jedinicama Ministarstva; surađuje sa Središnjom harmonizacijskom jedinicom
Ministarstva financija; obavlja poslove po nalogu ministra, te ostale poslove iz
svoje nadležnosti.

**19. SAMOSTALNI ODJEL ZA UNUTARNJU REVIZIJU**

Članak 124.

Samostalni odjel za unutarnju reviziju provodi unutarnju reviziju ustrojstvenih
jedinica Ministarstva i DM/KU u inozemstvu, daje stručna mišljenja i ima
savjetodavnu ulogu u cilju poboljšanja poslovanja službe vanjskih poslova;
procjenjuje sustave, procese i sustav unutarnjih kontrola na temelju upravljanja
rizicima; provodi unutarnje revizije u skladu s najboljom strukovnom praksom i
standardima unutarnje revizije, usklađenima s Međunarodnim standardima unutarnje
revizije i kodeksom strukovne etike unutarnjih revizora; testira, analizira i
ocjenjuje sustav unutarnjih kontrola unutar poslovnih procesa iz nadležnosti
službe vanjskih poslova; provodi pojedinačne unutarnje revizije, izrađuje
izvješća o obavljenim unutarnjim revizijama i daje preporuke ministru u svrhu
postizanja veće učinkovitosti i djelotvornosti sustava; izrađuje strateške i
operativne planove revizije; obavlja posebne revizije na zahtjev ministra; prati
provedbu preporuka navedenih u izvješćima iz prethodno obavljenih revizija, te o
tome izvješćuje ministra; izrađuje periodična i godišnja izvješća o radu
samostalnog odjela i dostavlja ih nadležnim institucijama i osobama u skladu s
važećim propisima; surađuje s Upravom za harmonizaciju unutarnje revizije i
financijske kontrole Ministarstva financija, što uključuje i obvezu dostave
strateških i godišnjih planova te godišnjeg izvješća toj Upravi; prati i
predlaže stalnu edukaciju unutarnjih revizora u skladu s Međunarodnim
standardima unutarnje revizije; procjenjuje praćenje provedbe preporuka Državnog
ureda za reviziju, te obavlja ostale poslove iz svog djelokruga.

**20. SAMOSTALNI ODJEL ZA ODNOSE S JAVNOŠĆU**

Članak 125.

Samostalni odjel za odnose s javnošću izvješćuje javnost i diplomatski zbor o
stavovima Ministarstva; u suradnji s glasnogovornikom priprema i koordinira
nastupe ministra, državnih tajnika i ravnatelja u medijima, vodi evidenciju
akreditiranih stranih novinara u Republici Hrvatskoj; sadržajno priprema,
oblikuje, izrađuje, održava i ažurira javne i interne web-stranice MVPEI, te
javne web-stranice DM/KU RH u inozemstvu, te obavlja i druge poslove iz svog
djelokruga.
Za obavljanje poslova i zadaća iz ovog članka u Samostalnom odjelu za odnose s
javnošću ustrojavaju se:
1. Odsjek za odnose s javnošću;
2. Odsjek za web-stranice.

*1. Odsjek za odnose s javnošću*

Članak 126.

Odsjek za odnose s javnošću izvješćuje javnost i diplomatski zbor o stavovima
Ministarstva; u suradnji s glasnogovornikom, priprema i koordinira nastupe
ministra, državnih tajnika i ravnatelja u medijima; vodi evidenciju
akreditiranih stranih novinara u Republici Hrvatskoj; objavljuje priopćenja,
obavijesti i najave; kontaktira predstavnike medija; organizira tiskovne
konferencije za potrebe Ministarstva, te obavlja i druge poslove iz svog
djelokruga.

*2. Odsjek za web-stranice*

Članak 127.

Odsjek za web-stranice sadržajno priprema, oblikuje, izrađuje, održava i ažurira
javne i interne web-stranice MVPEI, te javne web-stranice DM/KU RH u inozemstvu;
organizira i izrađuje prijevode na engleski, odnosno hrvatski jezik, te obavlja
lekturu i redakturu sadržaja za potrebe javne web-stranice MVPEI; prati,
predlaže i organizira primjenu suvremenih dostignuća na području informatičke
tehnologije na javne i interne stranice MVPEI i javne web-stranice DM/KU;
priprema i postavlja materijale na zaštićene stranice Ministarstva; organizira
pripremu i dostavu materijala iz područja službe vanjskih poslova i europskih
integracija za potrebe Središnjeg državnog portala; obučava djelatnike DM/KU za
rad na web-stranicama; pruža podršku pri održavanju i administriranju
web-stranica DM/KU; koordinira internu i eksternu elektronsku komunikaciju;
distribuira i otprema interne biltene elektronskim putem; fotografira i izrađuje
foto-arhiv Ministarstva; održava elektronsku arhivu sadržaja objavljenih na
javnim i zaštićenim web-stranicama, te obavlja i druge poslove iz svog
djelokruga.

**21. URED GLAVNOG PREGOVARAČA**

Članak 128.

Ured glavnog pregovarača, kao samostalni odjel u sastavu Ministarstva, pruža
stručnu, tehničku i administrativnu pomoć zamjeniku voditelja Državnog
izaslanstva Republike Hrvatske za pregovore o pristupanju RH EU i glavnom
pregovaraču tijekom pregovora o pristupanju RH EU; po nalogu voditelja Državnog
izaslanstva i glavnog pregovarača, obavlja i sve druge stručne, organizacijske i
protokolarne poslove, kao i poslove u vezi odnosa s javnošću, a koji su u
neposrednoj vezi s aktivnostima glavnog pregovarača u sklopu procesa pregovora o
pristupanju RH EU; u obavljanju navedenih zadaća usko surađuje sa Samostalnom
misijom Republike Hrvatske pri EZ i drugim tijelima obuhvaćenima strukturom za
pregovore o pristupanju RH EU, te obavlja ostale poslove iz svog djelokruga.

**IV. KATEGORIZACIJA I USTROJ DM/KU**

Članak 129.

Diplomatske misije RH se kategoriziraju u skladu sa sljedećim uvjetima:
– politička složenost, te težina i opseg posla koji diplomatska misija RH
obavlja;
– diplomatska misija RH u zemlji primateljici koja je stalna članica Vijeća
sigurnosti UN;
– diplomatska misija RH u zemljama članicama EU;
– diplomatska misija RH u zemljama članicama NATO-a;
– diplomatska misija RH u susjednim zemljama;
– diplomatska misija RH u zemlji sjedišta međunarodnih organizacija kojih je RH
članica i koje se aktivno prate iz diplomatske misije RH;
– diplomatska misija RH u zemlji od značajnog gospodarskog interesa;
– diplomatska misija RH u zemlji s brojnim hrvatskim iseljeništvom.

Članak 130.

Konzularni uredi RH se kategoriziraju u skladu sa sljedećim uvjetima:
– obim i složenost poslova;
– zastupljenost hrvatskog iseljeništva;
– politički i gospodarski interes.

Članak 131.

DM/KU koji će biti osnovani u skladu s člankom 10. Zakona o vanjskim poslovima,
kategorizirat će se u skladu s uvjetima iz članaka 129. i 130. ove Uredbe.
Popis kategorizacije DM/KU sastavni je dio ove Uredbe koji se ne objavljuje u
»Narodnim novinama« (Prilog II.).

Članak 132.

U Stalnoj misiji Republike Hrvatske pri EZ, sa sjedištem u Bruxellesu,
ustrojavaju se sljedeći odjeli: Politički odjel; Sektorski odjel; Odjel za
odnose s javnošću; Administrativni odjel.
U Stalnoj misiji Republike Hrvatske pri Sjevernoatlantskom savezu, sa sjedištem
u Bruxellesu, ustrojavaju se sljedeći odjeli: Odjel za političke poslove; Odjel
za obrambenu politiku; Vojno predstavništvo; Odjel za administrativno-tehnička
pitanja; Odjel za podregistar.

Članak 133.

Ustroj DM/KU, broj i struktura diplomatskog, konzularnog i
administrativno-tehničkog osoblja, te ostala prava i obveze državnih službenika
i namještenika u službi vanjskih poslova, utvrdit će se Pravilnikom o unutarnjem
redu Ministarstva vanjskih poslova i europskih integracija te diplomatskih
misija i konzularnih ureda Republike Hrvatske u inozemstvu i Uredbom o plaćama,
dodacima i naknadama u službi vanjskih poslova.

**V. PRIJAM U SLUŽBU VANJSKIH POSLOVA ZA POJEDINE DRŽAVNE SLUŽBENIKE BEZ NATJEČAJA
I OKVIRNI BROJ**

Članak 134.

Natječaj nije obvezan za prijam u službu vanjskih poslova za pojedine državne
službenike u Upravi za sigurnosnu analitiku, komunikacije i zaštitu, pod uvjetom
da ispunjavaju uvjete za obavljanje određenih poslova, u skladu s Pravilnikom o
unutarnjem redu Ministarstva vanjskih poslova i europskih integracija te
diplomatskih misija i konzularnih ureda Republike Hrvatske u inozemstvu.
Za ugovorno diplomatsko i administrativno-tehničko osoblje, te za državljane
države primateljice, natječaj za prijam u službu vanjskih poslova nije obvezan
pod uvjetom da ispunjavaju uvjete za obavljanje određenih poslova, u skladu s
Pravilnikom o unutarnjem redu Ministarstva vanjskih poslova i europskih
integracija te diplomatskih misija i konzularnih ureda Republike Hrvatske u
inozemstvu.

Članak 135.

Okvirni broj državnih službenika i namještenika u upravama i odjelima
Ministarstva te DM/KU, sastavni je dio ove Uredbe koji se ne objavljuje u
»Narodnim novinama« (Prilog III.).

**VI. POSEBNI POLOŽAJI U MINISTARSTVU**

Članak 136.

U Ministarstvu se ustrojavaju posebni položaji – radna mjesta:
1. Savjetnik ministra;
2. Glavni pravni savjetnik;
3. Glasnogovornik.
Savjetnik ministra daje stručna mišljenja za potrebe ministra i državnih tajnika
te sudjeluje u pregovorima po odluci ministra.
Glavni pravni savjetnik za potrebe ministra i državnih tajnika izrađuje pravna
mišljenja o općim i posebnim pitanjima međunarodnog javnog i privatnog prava,
kao i mišljenja o drugim pravnim pitanjima s međunarodnim aspektom od značenja
za RH i službu vanjskih poslova, sudjeluje u međudržavnim pregovorima, te
upravlja radom Samostalne službe za međunarodno pravne poslove.
Glasnogovornik izvješćuje javnost i diplomatski zbor o stavovima Ministarstva,
te upravlja radom Samostalnog odjela za odnose s javnošću.

**VII. UPRAVLJANJE SLUŽBOM VANJSKIH POSLOVA**

Članak 137.

Ministar predstavlja i upravlja službom vanjskih poslova.
Državni tajnik kojeg odredi ministar zamjenjuje ministra u slučaju njegovog
izbivanja ili spriječenosti, te obavlja i druge poslove koje mu povjeri
ministar.
Državni tajnik za politička pitanja upravlja radom Uprave za Europu i Sjevernu
Ameriku, Uprave za susjedne zemlje i Jugoistočnu Europu, Uprave za
multilateralne poslove, Uprave za izvaneuropsku bilateralnu suradnju, Uprave za
konzularne poslove i Samostalne službe za Hrvate u inozemstvu i kulturu.
Državni tajnik za organizaciju i upravljanje upravlja radom Uprave za
financijsko-materijalne poslove i Tajništvom.
Državni tajnik za europske integracije upravlja radom Uprave za potporu procesu
pristupanja RH EU, Uprave za koordinaciju prilagodba pravnom sustavu Europske
unije i praćenje provedbe SSP-a i radom Samostalne službe za prevođenje iz
područja europskih integracija.

Članak 138.

Ravnatelji upravljaju radom upravnih organizacija Ministarstva.
Tajnik ministarstva upravlja radom Tajništva.
Tajnik kabineta upravlja radom Kabineta ministra.
Načelnik upravlja radom samostalne službe.
Načelnik upravlja radom samostalnog odjela.
Načelnik upravlja radom Tajništva pregovaračke skupine.
Načelnik upravlja radom odjela.
Voditelj odsjeka upravlja radom odsjeka.

Članak 139.

Šef diplomatske misije neposredno upravlja misijom, organizira rad misije i
poduzima mjere radi obavljanja poslova iz djelokruga misije na osnovi naputaka i
uputa ministra, naredbodavac je za izvršenje primitaka i izdataka misije, te
obavlja i druge poslove utvrđene Zakonom o vanjskim poslovima i drugim
propisima.
Šef diplomatske misije odgovoran je za provedbu vanjske politike RH u državi
primateljici, prati i usklađuje rad konzularnih ureda u državi primateljici, te
poduzima mjere za usklađivanje njihova djelovanja u poslovima koji se tiču
razvijanja međusobnih odnosa s državom primateljicom.
Šef diplomatske misije odgovara za svoj rad i rad diplomatske misije
Predsjedniku Republike Hrvatske i ministru.

Članak 140.

Šef konzularnog ureda neposredno upravlja uredom, organizira rad ureda i
poduzima mjere radi obavljanja poslova iz djelokruga ureda na osnovi naputaka i
uputa ministra i uputa šefa diplomatske misije, naredbodavac je za izvršenje
primitaka i izdataka ureda, te obavlja i druge poslove utvrđene Zakonom o
vanjskim poslovima i drugim propisima.
Šef konzularnog ureda odgovara za svoj rad i rad konzularnog ureda Predsjedniku
Republike Hrvatske, ministru i šefu diplomatske misije u državi primateljici.

Članak 141.

Počasni šef konzularnog ureda djeluje po naputcima i uputama ministra i uputama
šefa diplomatske misije u državi primateljici.
Odredbe ove Uredbe o šefovima konzularnog ureda odgovarajuće se primjenjuju i na
počasnog šefa konzularnog ureda.

Članak 142.

Ministar može osnovati Savjet Ministarstva kao savjetodavno tijelo za
raspravljanje pitanja iz područja međunarodnih odnosa.
Za članove Savjeta imenuju se znanstveni i javni djelatnici koji su istaknuti
stručnjaci iz različitih područja međunarodnih odnosa ili međunarodnog prava, a
po potrebi i znanstveni djelatnici iz drugih područja koje imenuje ministar na
vrijeme do opoziva ili zamjene.

**VIII. PRIJELAZNE I ZAKLJUČNE ODREDBE**

Članak 143.

Pravilnik o unutarnjem redu Ministarstva vanjskih poslova i europskih
integracija te diplomatskih misija i konzularnih ureda Republike Hrvatske u
inozemstvu, ministar će donijeti uz suglasnost Vlade Republike Hrvatske, a po
prethodno pribavljenoj suglasnosti Središnjeg državnog ureda za upravu, u roku
od trideset dana od dana stupanja na snagu ove Uredbe.

Članak 144.

Danom stupanja na snagu ove Uredbe prestaje važiti Uredba o unutarnjem
ustrojstvu Ministarstva vanjskih poslova i europskih integracija te diplomatskih
misija i konzularnih ureda Republike Hrvatske u inozemstvu (»Narodne novine«,
br. 133/2005, 90/2006, 117/2007 i 27/2008).

Članak 145.

Ova Uredba stupa na snagu osmog dana od dana objave u »Narodnim novinama«.

Klasa: 023-03/08-01/05
Urbroj: 5030104-08-3
Zagreb, 29. svibnja 2008.

Predsjednik
**dr. sc. Ivo Sanader**, v. r.

Uredba, NN 64/2008-2179
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)